Донъяны изгелек ҡотҡарыр » Башкортостан кызы | Башҡортостан ҡыҙы\n“Матурлыҡ донъяны ҡотҡарыр, әгәр ул изге булһа”, – тигән билдәле рус әҙибе. Ләкин ни эшләптер был ҡанатлы һөйләмдең аҙағы төшөрөп ҡалдырылып, телебеҙгә тәүге өлөшө генә ингән. Республикабыҙҙағы “Мәрхәмәт” хәйриә-мәғариф фондында иһә уны үҙгәртә биреп: “Изгелек донъяны ҡотҡарыр”, – тип әйтергә яраталар. Фондтың изге эштәре хаҡында беҙ яҙып сыҡҡайныҡ инде. Был һанда “Мәрхәмәт” ярҙамы менән үҙенең тәүге аҙымдарын яһарға йыйынған тағы бер бала – Өфө ҡалаһында йәшәүсе Макар Корюковтың яҙмышы менән таныштырабыҙ.\nМакар кисә ныҡлап шыуышырға өйрәнгән – ғаиләлә был ҙур байрам. Малайҙы ата-әсәһе видеоға төшөрөп, шатлыҡтарын дуҫтары, туғандары менән уртаҡлашыр өсөн яҙманы шул көндә үк «В Контакте» селтәренә ҡуя һалған. Сәләмәт бала был һөнәрҙе, ҡағиҙә булараҡ, биш-ете айҙа үҙләштерһә, улдарының уға йәш ярымда эйә булыуы ла Елена менән Виталий өсөн – оло бәхет. Сөнки Макарҙың кескенә алға китешен дә оло ҡаҙаныш, еңеү тип ҡабул итәләр.\n...Мең яфалар менән, табиптар ҡарынын ярып донъяға килтергән бәпескенәһен тәүге күреүе бөгөнгөләй ап-асыҡ: күм төҫтәге сабыйы йөрәк һәм үпкә эшмәкәрлеген күрһәтеүсе ҡорамалға тоташтырылған, ҡан тамырҙарына көпшәләрҙән тып-тып дарыу тама, аяҡ бармаҡтары күп анализ алыуҙан тишкеләнеп бөткән – сыҡмаған йәне генә бар. Ләкин был кескенә йән эйәһе шул тиклем йәшәргә теләй, тормошҡа йәбешеп ята! “Минең батыр улым, ҡаһарманғынам... Иҫән генә ҡалһаңсы!..” – тип бышылдай әсә күҙ йәштәре аша...\n... “Ни эшләп был ҡайғы минең ғаиләмә килгән?”, “Ни өсөн Хоҙай мине былай яфалай?” – тигән һорауҙарҙы ул үҙенә ҡысҡырып түгел, эсенән дә биргәне юҡ. Сөнки белә: бындай ауыр уйҙар сөңгөлгә һөйрәй, зыяндан башҡа бер ни ҙә килтермәй, яңылыш йүнәлеш бирә. Ә уның көсөнөң һәр мыҫҡалы улын һауыҡтырыу өсөн кәрәк.\nЮғары белемле иҡтисадсы Елена, эшен ҡалдырып, үҙен тулыһынса сабыйына арнаған. Бөгөн улының ауырыуҙары буйынса (балалар церебраль фалижы, тетрапарез, ∆ҫеш тотҡарлығы, к∆ҙ нервыларының өлөшләтә үлеүе, умыртҡа һөйәге тотороҡһоҙлоғо һ.б.) уны тәжрибәле белгес тип атарға мөмкин. Ошо ваҡыт эсендә Лена уҡып сыҡҡан китаптарҙы даналап түгел, центнерлап үлсәргә мөмкиндер, ә интернеттан алған мәғлүмәттән ҡайһы берҙә үҙемдең дә башым тубалға әйләнгәндәй тойола, ти ул.\n“Церебраль фалиж диагнозы ҡуйылған балалар өсөн ваҡыт – иң ҙур дошман. Сөнки сабый үҫкән һайын, дауалау һөҙөмтәһе кәмей. Шуға күрә өс йәшкә тиклем бар форсатты – булғанын да, булмағанын да файҙаланып ҡалырға кәрәк”, – ти әсә. Ул традицион медицинаны, табиптар кәңәштәрен инҡар итмәй, даими рәүештә уларға күренеп, яҙған дауаларын алып торалар. Ләкин баланы әсәнән дә нығыраҡ тойған кеше юҡ. Улына диагноз ҡуйылғас та балалары шундай уҡ сиргә тарыған ата-әсәләр менән таныша, аралаша башлай. Баҡһаң, улар социаль селтәрҙәрҙә тотош йәмғиәттәр ойоштороп, үҙ-ара тәжрибә уртаҡлашалар, уртаҡ ҡайғы берләштергән был кешеләр бер-береһенә терәк булып, көндәлек шатлыҡтары, көйөнөстәре менән бүлешәләр икән.\n“Улымдың сирен дауалағанда әле бер, әле икенсе алым килешеүе ихтимал. Ләкин ул алымдарҙы баламда һынай-һынай ҡәҙерле ваҡытты уҙғарып ебәреүем мөмкин. Минең бындай һынауҙарға хаҡым юҡ!” – ти ул. Был юлдарҙы уҡыған бер табип та, “үҙенә табип ролен алған” тип, әсәгә таш атырға баҙнат итмәҫтер. Лена, ваҡытты әрәм итмәйенсә, балаларын тулыһынса һауыҡтырыуға өлгәшкән меңдәрсә ата-әсәнең тәжрибәһе – баһалап бөткөһөҙ хазина, тип иҫәпләй. Ә уларҙың күбеһе сабыйҙарын Ҡытайға алып барып дауалаған. “Велосипед уйлап сығарыу айы түгел, көнө ҡәҙерле балам алдында енәйәткә тиң булыр ине”, – ти ҡытай медицинаһының улындағы һымаҡ сирҙәрҙе нисек һөҙөмтәле дауалауын өйрәнгән әсә. Ҡытайҙа быуаттар буйы туплаған энә менән, үләндәр, һылау-һыйпау, махсус күнекмәләр ярҙамында сихәтләндереүҙең мөғжизәгә тиң һөҙөмтә биреүен унда сәләмәтләнеү бәхетенә ирешкән балалар миҫалында ла күрә. Һәм ундағы табиптарҙың Макарға атлап китергә мотлаҡ ярҙам итәсәгенә тамсы ла шикләнмәй. “Энә менән дауалау сабыйҙарҙың сирҙән тартышҡан аяҡ-ҡулдарын яҙып ебәреп, хәрәкәтләнеп китергә булышлыҡ итһә, үлән төнәтмәләре, тылсымлы рәүештә йоғонто яһап, уларҙың зиһенен, күңелен үҫтерә. Балалар күҙ алдында үҙгәреп, үҫешә, хатта, ата-әсәләрен аптыратып, табиптар ыңғайына ҡытайса һөйләшә башлай икән”, – ти Лена.\nКорюковтарҙы Гуадон провинцияһының Фошань ҡалаһындағы Наньхай клиникаһында (уның тотош бер бүлеге балаларҙа церебраль фалижды дауалауҙа махсуслашҡан) апрель айында көтәләр. Тик маршрут таксийы йөрөтөүсе ғаилә башлығының бөтә тапҡаны әлегә арендаға алынған фатирға, буласаҡ йорттары өсөн ипотека түләүҙәренә, көндәлек сығымдарға китеп тора.\n“Улым, кисер, беҙ һине бер нисек тә аяҡҡа баҫтыра алманыҡ: ярлы булдыҡ, аҡсабыҙ етмәне”. Үҫеп еткәс, уҡып йөрөгән, һөнәр алған, өйләнеп, ғаилә ҡорған тиҫтерҙәренә ҡарап, үҙен донъялағы иң бәхетһеҙ кеше итеп тойған улымдың күҙҙәренә ҡарап мин шулай тип әйтергә тейеш буламмы?!” – был уйҙар менән әсә һис кенә лә килешә алмай һәм, уңайһыҙланыуын ситкә ҡуйып, балаһын дауалау өсөн аҡса тупларға тотона.\n“Беҙгә ярҙам ҡулы һуҙған “Мәрхәмәт”тең попечителдәр советы етәксеһе Гөлшат Ғәфүр ҡыҙы Хәмитоваға, шулай уҡ президенты Айгөл Рәшит ҡыҙы Гәрәеваға рәхмәтебеҙ сикһеҙ”, – тип уртаҡлаша Лена үҙенең «В Контакте»лағы битендә. Шәмдең, ялҡынын биреп, башҡа шәмдәрҙе тоҡандырыуынан яҡтыһы кәмемәгән кеүек, миһырбанлыҡ, изгелек өләшеүҙән дә йөрәгебеҙ йылыһы кәмемәй. Һыҙланыуҙарын еңеп, тыңзлауһыҙ аяҡ-ҡулдарын буйһондороп, тәүге аҙымдарын атларға ынтылған батыр егет Макарға ярҙам итергә теләүселәр Өфө ҡалаһы, Цюрупа урамы, 104 адресы буйынса “Мәрхәмәт” хәйриә-мәғариф фондына мөрәжәғәт итә ала.\nТел. (347- 246-43-18).\n450006, Республика Башкортостан, г. Уфа, ул. Цюрупы, 104\nОГРН 1100200003584 ИНН 0274990303, КПП 027801001\nРасчетный счет 40703810800000000021 в ООО “ПромТрансБанк”\nИНН банка 0274045684\nКПП банка 027801001\nНаименование платежа: благотворительное пожертвование для Корюкова Макара.


Хәбәрҙәр: Йыһанды үҙләштереүгә маймыл үҙ өлөшөн индерҙе.\nЙыһанды үҙләштереүгә маймыл үҙ өлөшөн индерҙе.\nИран биоҡаптағы маймыл менән йыһан карабын уңышлы осороуға иреште. Илдең оборона министрлығы белдереүе буйынса, Иран 2020 йылға ҡәҙәр йыһанға кешене осороу проектын тормошҡа ашырыу юлында “ҙур аҙым яһаны.” Әйтергә кәрәк, әлегә 120 километр бейеклеккә маймыл китте һәм, Иран йыһан ведомствоһын ҡыуандырып, Ергә имен- аман әйләнеп ҡайтты.\nБыл ваҡиға 11 февралдә билдәләнәсәк милли байрамға- 1979 йылғы Ислам революцияһы көнөнә төбәп атҡарылды. Өс йыл алдараҡ Таһран үҙендә етештерелгән, бортында сысҡандар һәм ташбаҡалар булған “Кавешгяр-3”ракета- осорғосон ебәргәйне.\nРакета ебәреүҙе Вашингтон һағайып ҡабул итте, сөнки улар быны БМО Именлек Советы резолюцияһын боҙоу, тип иҫәпләй. Ирандың хәрби һәм йыһан асыштары иҫ киткес ҡеүәткә эйә булған, хатта ядро зарядлы, ҙур радиуслы баллистик ракеталар төҙөүҙе маҡсат итеп ҡуя, тип иҫәпләй Көнбайыш.


«Урал»да тормош гөрләй\n14 Ноябрь 2018, 18:41\nРайон халҡын спортҡа, сәләмәт йәшәү рәүешенә йәлеп итеүҙә мөһим роль уйнаған “Урал” физкультура–сәләмәтләндереү комплексын спорт һөйөүселәрҙең мәккәһе тип әйтергә була. Сәләмәт йәшәү рәүешен үҙ иткәндәр өсөн бында төрлө мөмкинлектәр бар.\nРайон халҡын спортҡа, сәләмәт йәшәү рәүешенә йәлеп итеүҙә мөһим роль уйнаған “Урал” физкультура–сәләмәтләндереү комплексын спорт һөйөүселәрҙең мәккәһе тип әйтергә була. Сәләмәт йәшәү рәүешен үҙ иткәндәр өсөн бында төрлө мөмкинлектәр бар. ФОК-та спорт мәктәбе уҡыусылары ғына түгел, теләге булған һәр кеше шөғөлләнә: йәштәр күпселек волейбол, баскетбол уйнарға, милли көрәш, кикбоксинг алымдарын өйрәнергә, ҡатын-ҡыҙҙар, оло йәштәгеләр бассейн, тренажер залына тән яҙлыҡтырып алыр өсөн килә. Ә инде ял көндәре спорт комплексына тотош ғаилә менән килеү күптәр өсөн матур йолаға әүерелгән. Халыҡ өсөн бөгөн 27 спорт төрө һәм шул иҫәптән төрлө хеҙмәттәр күрһәтелә. Бынан тыш, ФОК бинаһында урынлашҡан “Мәсем” балалар һәм үҫмерҙәр клубы, Балалар ижады үҙәге, спорт мәктәбе тәрбиәләнеүселәре лә спорт донъяһынан ситтә ҡалмай.\nӘйткәндәй, ағымдағы йылдың декабрь айында “Урал” ФОК-ының асылыуына һәм халыҡҡа өҙлөкһөҙ хеҙмәттәр күрһәтеүенә 5 йыл тула. Ойошма өсөн был әҙме-күпме - әйтеүе ҡыйын, әммә ошо арауыҡ эсендә комплекстың үҙ традициялары, йөҙө барлыҡҡа килгән. Унда эшен яратып башҡарған берҙәм коллектив тупланыуы ла шуға дәлил. Ә. Әбдрәхимов етәкселегендәге 24 хеҙмәткәрҙең 4-һе инструкторҙар. Күп тапҡырҙар донья, Рәсәй чемпионы булған Сәмәрә Хәлитова, Фәүзиә Көнәфина йөҙөү буйынса, Ришат Юлбирҙин, Вил Күсеев спорт һәм тренажер залдарында шөғөлләнеүселәрҙең тренер-инструкторҙары. Әлеге көндә айырыуса бассейн, душ, сауна, тренажер залы хеҙмәттәрен күрһәтеү, шашка-шахмат, футбол, волейбол, мини футбол, өҫтәл теннисы, бильярд уйындары халыҡ араһында ҙур ихтыяж менән ҡуллана. Был исемлеккә быйылғы йылдан милли яндан уҡ атыу һәм кикбоксинг төрө лә өҫтәлгән.\n- Сәләмәт йәшәү рәүешен пропагандалау, спортҡа мөмкин тиклем күберәк кеше йәлеп итеү, улар өсөн шарттар булдырыу беҙҙең төп маҡсаттарыбыҙҙың береһе, - ти комплекс директоры Ә. Әбдрәхимов. – Мөмкинлектәребеҙ етерлек. Ағымдағы йылда традицион яндан уҡ атыу, кикбоксинг, йөҙөү буйынса түләүле түңәрәктәр асылды. Тиҙҙән ҡатын-ҡыҙҙар өсөн түләүле фитнес түңәрәген ойоштороуҙы ниәт иткәнбеҙ. Ғөмүмән, беҙҙә тормош ҡайнай.\nШуныһы ҡыуаныслы, беҙгә район үҙәгенән генә түгел, ауылдарҙан да киләләр. Һуңғы ике йылда шөғөлләнеүселәр һанының артыуы күҙәтелә. Мәҫәлән, 2017 йылда 32 меңдән артыҡ кеше килгән, шул иҫәптән 17 178 кешегә түләүле хеҙмәттәр күрһәтелгән, ҡалғандар иҫәбенә уҡыусылар (унда “Мәсем” балалар һәм үҫмерҙәр клубы, спорт мәктәбе һәм балалар ижад үҙәге тәрбиәләнеүселәре), төрлө ярыштарҙа ҡатнашыусы йәштәр һәм ололар инә. Ә инде ағымдағы йылдың 10 айына ҡарата 13 212 кешегә түләүле хеҙмәттәр күрһәтелгән. 2017 йылда 1 млн. 422 мең һум аҡса эшләһәк, ағымдағы йылдың 10 айында ул 1 млн. 2760 һум булған. Әлбиттә, тәү ҡарауға был сумма ҙур кеүек, әммә 3 ҡатлы бинаны тотоуға сарыф ителгән сығымдарҙың яртыһын ҡаплауға ла етмәүен иҫәпкә алғанда, был килем диңгеҙҙәге тамсы кеүек кенә. Мәҫәлән, ФОК бинаһын тейешле кимәлдә тотоу өсөн 2017 йылда 8 млн. 700 мең һум талап ителде. Күреүегеҙсә, әгәр ҙә район бюджетынан йылына 7 млн. һумдан ашыу аҡса бүленеп тормаһа, беҙ үҙебеҙҙең килемдәр менән генә бындай сығымдарҙы ҡаплай алмаҫ инек.\nАлда беҙҙе тынғыһыҙ, спорт ярыштарының иң әүҙемләшкән, шул уҡ ваҡытта күңелле осоро көтә. Ноябрь-февраль айҙары - халыҡтың спорт комплексына күпләп килгән мәле.\nӘйткәндәй, беҙҙең комплекс төрлө социаль программаларҙы ғәмәлгә ашырыуҙа ла әүҙем ҡатнаша. Мәҫәлән, Халыҡҡа социаль ярҙам күрһәтеү үҙәгенең республика маҡсатлы программаһы сиктәрендә, пенсионерҙарҙың 15-әр кешенән торған 6 төркөмө бер ай буйына бушлай бассейнға йөрөнө. Бынан тыш, һуғыш ветерандарына, хәрби хәрәкәттәрҙә ҡатнашыусыларға, физик мөмкинлеге сикләнгән кешеләргә һәм пенсионерҙарға ла ташламалар ҡаралған. Спорт комплексы күрһәткән хеҙмәттәрҙең хаҡы бер-нисә йыл үҙгәрешһеҙ килә. Даими ҡулланыусылар өсөн айлыҡ абонементтар алыу күпкә осһоҙға төшә. Мәҫәлән, ололар өсөн бөтә төр хеҙмәттәрҙе һәм спорт уйындарын үҙ эсенә алған “Бөтәһе лә ингән” абонементы 1050 һум торһа, балалар өсөн - 850 һум.\nҺуңғы йылдарҙа районда спортҡа иғтибар артҡандан-арта. “Урал” ФОК-ында төрлө спорт саралары, ойошма-учреждениелар коллективтары араһында спартакиадалар даими үткәрелеп тора. Халыҡты сәләмәт йәшәү рәүешенә ылыҡтырыуҙа бындай сараларҙың әһәмиәте баһалап бөткөһөҙ ҙур. Иң мөһиме – унда ололар, йәштәр менән бер рәттән балалар ҙа ҡатнаша һәм сәләмәт тормош алып барыуҙың әһәмиәтен аңлап үҫә.


Һәр көн бында - үҙе бер байрам\n25 Март 2019, 17:50\nКескәйҙәргә һөйөү һәм хөрмәт менән ҡарап, үҙ аллы шәхес формалаштырыу өсөн бында ныҡлы нигеҙ һалына.\nРаевка 3-сө балалар баҡсаһы асылыуға ла биш йыл үтеп китте. Мәктәпкәсә белем биреү учреждениеһы өсөн был көндәлек тырыш хеҙмәттә үткән бай йөкмәткеле йылдар, педагогтар һәм тәрбиәләнеүселәр менән ғорурланыу, бәхетле минуттар кисереү миҙгелдәре булды.\n2014 йылда ике ҡатлы бинаға капиталь ремонт яһалып, яңыртып төҙөгәндән һуң 105 урынлыҡ балалар баҡсаһы асылды. Шул ваҡыттан алып бында бик күп ваҡиғалар уҙҙы, тәрбиәләү һәм үҫтереү алымдары камиллашты. Әммә иң мөһиме – ул кескәйҙәрҙең икенсе тыуған йортона әйләнде, беҙ, ата-әсәләр ҙә, балаларыбыҙ өсөн ҡыуанып бөтә алмайбыҙ.\nБында баҡса мөдире Э. М. Ғәзиева етәкселегендә үҙ һөнәрен бөтә күңелен һалып башҡарған кешеләр эшләй. Балалар баҡсаһының һәр бүлмәһен, һәр мөйөшөн уңайлы итеү өсөн бар тырышлығын һалған улар. Эльвира Муса ҡыҙы мәктәпкәсә белем биреү өлкәһендә егерме йылдан ашыу хеҙмәт һала. Балалар тәрбиәләүгә бөтә йөрәген биргән, коллегаларына һәм ата-әсәләргә ихтирамлы мөнәсәбәттә булған педагогҡа новаторлыҡ һәм ижад, оҫталыҡ һәм талапсанлыҡ, эрудиция кеүек матур сифаттар хас. Уның етәкселегендә был учреждение күп тапҡырҙар төрлө конкурстарҙа еңде һәм приздар яуланы.\nБаҡсаны төҙөкләндереүҙә ата-әсәләр ҙә ҙур ярҙам күрһәтә. Дөйөм тырышлыҡ менән ағастар, ҡыуаҡлыҡтар ултыртылды, сәскә түтәлдәре яһалды, сюжетлы, дидактик һәм хәрәкәт уйындары өсөн кейемдәр тегелде.\nБында эшләгән һәр хеҙмәткәр үҙ эшен яуаплы башҡара. Кескәйҙәргә һөйөү һәм хөрмәт менән ҡарап, үҙ аллы шәхес формалаштырыу өсөн ныҡлы нигеҙ һалына. Балаларының ҙур теләк менән баҡсаға барыуҙарына һөйөнгән, һәр көн иртән уларҙы тәрбиәселәрҙең түҙемһеҙләнеп көтөүҙәрен белгән ата-әсәләрҙең ихлас рәхмәт һүҙҙәре педагогтарҙың хеҙмәтенә иң ҙур баһа булып тора.


Ут-һыу кисеп, йәшәү хаҡына...\n8 Май 2019, 10:57\nБөйөк Еңеү байрамы алдынан беҙгә фашисты еңеп ҡайтҡан яугирҙәр менән йыл һайын осрашыу, күптәренең сығышын тыңлау бәхете эләкте. Байрам алдынан уларҙы мәктәпкә, митингтарға саҡыралар ине. Түштәренә миҙал таҡҡан олатайҙар был сараға ихлас йөрөнө, үҫеп килгән быуында илһөйәрлек тойғолары тәрбиәләүгә тос өлөш индерҙе. Бөгөн иһә улар бармаҡ менән генә һанарлыҡ. Эйе, кеше ғүмере мәңгелек түгел, әммә хәтер, иҫтәлектәр уларҙың батырлығын быуындан-быуынға күсереп, үлемһеҙ итә.\nХәҙер инде ауылдарҙа яу яланын үткән яугирҙәрҙе осратыу ауыр. Бөйөк Ватан һуғышы ваҡиғаларын үҙ иңендә кисергән уҙамандарҙың береһе Архангел районының Уҫаҡлы ауылында йәшәй. Беҙ ҙә байрам алдынан Бөйөк Ватан һуғышы ветераны Бәҙғотдин Баһауетдин улы Солтанбәков менән осраштыҡ.\n“1943 йылда армияға алдылар. Алыҫ Көнсығышҡа алып киттеләр, ике йыл ярымдан һуң, 1945 йылда, Япония һуғышында ҡатнаштым. Һыуығын да, аслығын да күрҙек, землянкаларҙа йәшәнек. Тыуған яҡҡа 1950 йылда ҡайттым”, – тип һуғыш осорон бер-ике һүҙ менән һөйләп бирҙе 93 йәшлек ветеран. Әйткәндәй, һуғышты үткән яугирҙәр был ҡан ҡойошто, мәхшәрҙе иҫләргә лә, һөйләргә лә яратмай, уларҙың ауыҙынан артыҡ һүҙ алырмын тимә.\nБәҙғотдин Баһауетдин улының һуғыш ваҡытында күрһәткән ҡаһарманлығы “Батырлыҡ өсөн” миҙалы, Ватан һуғышы ордены менән бүләкләнгән.\nБәҙғотдин Солтанбәков тыныс тормошҡа ҡайтҡас, Белорет районының Ҡолмас ауылында леспромхозда хеҙмәт юлын дауам итә. 1950 йылда ғаилә ҡороп, Уҫаҡлы ауылында төпләнә, урман ҡырҡыусы, элемтәсе булып эшләп, хаҡлы ялға сыға.\nӘле улар тормош иптәше Зәйнәб Хабрахман ҡыҙы менән матур итеп донъя көтә, ете бала тәрбиәләп үҫтергәндәр.\nСолтанбәковтарҙың бергә ҡулға-ҡул тотоноп ғүмер кисереүенә быйыл – 69 йыл. Тырыш ғаилә элек кәртә тултырып мал тотһа, хәҙер инде, ҡартайһалар ҙа, бал ҡортонан айырылмайҙар, хужалыҡта балалары ла ярҙам итеп тора.\n– Ҡәһәрле һуғыш ҡабатланмаһын, Ерҙә имен тормош тантана итһен, – тип теләктәрен белдерә ветеран.\nУға ҡарайым да Бөйөк Еңеүгә тере һәйкәлде күргәндәй булам. Уҫаҡлылар Бәҙғотдин Баһауетдин улы менән хаҡлы ғорурлана.


Пар балдаҡтар бергә нурҙар һибә ергә\n7 Февраль 2018, 11:58\nИхлас йылмайыуҙар, матур гөлләмәләр, тулҡынландырғыс ҡотлау һүҙҙәре, бүләктәр һәм, әлбиттә, йөрәктәрҙе елкендергән Мендельсон маршы. Был көндө ул бергә тормош ҡороуҙарының “алтын” һәм “бриллиант” юбилейҙарын билдәләгән ғаилә парҙары өсөн айырыуса тантаналы яңғыраны.\nРайон мәҙәниәт һарайында ғаилә парҙарын хөрмәтләү тантанаһы үтте.\nБыл тиклем иғтибарҙан бер аҙ ҡаушап ҡалған, әммә үҙҙәрен сикһеҙ бәхетле тойған юбилярҙар балалары, ейәндәре һәм бүләләренең көслө алҡыштары аҫтында сәхнәгә күтәрелде. Улар – Шафран ауылынан бриллиант туйҙарын билдәләгән Әлиә һәм Жәүит Дәүләтовтар, Раевканан Әлфиә һәм Рафаэль Миңлебаевтар, алтын туйҙарын ҡаршылаған Раҡыя һәм Ревмир Ғәлләмовтар, Фәниә һәм Винер Хәкимовтар һәм Һарай ауылынан Гөлсимә һәм Миңлейәр Ғабсаттаровтар. Был парҙарҙың бер-береһенә ҡарата ихтирамлы мөнәсәбәтен, йылдар үтһә лә ҡайнар һөйөү хистәрен юғалтмауын күреп, донъяла уларҙан да бәхетлерәк ғаиләләр юҡ кеүек тойола.\nЮбилярҙарҙы балалары, ейәндәре һәм бүләләре ихлас тәбрикләне. Ә район хакимиәтенең эштәр идарасыһы Дмитрий Шелковников Башҡортостан Республикаһы Башлығы Рөстәм Хәмитов исеменән ҡотлау хаты һәм иҫтәлекле бүләк тапшырҙы. Һәр ваҡыт райондың әүҙем һайлаусылары булған юбилярҙарҙы территориаль һайлау комиссияһы рәйесе урынбаҫары Фәнүзә Ғимаева ла ҡотланы. Ә ЗАГС бүлеге етәксеһе Лариса Сафинаның һәр ғаилә парының мөхәббәт тарихы, тормош һынауҙарына бирешмәй ғаилә усағын һаҡлағандары өсөн ысын күңелдән әйтелгән рәхмәт һүҙҙәре күркәм ғүмер байрамдарын билдәләгән парҙарҙың ғына түгел, тантанала ҡатнашҡан ҡунаҡтарҙың да күңеленә үтеп инде.\nСоциаль-мәҙәни үҙәк артистарының музыкаль ҡотлауҙары ла сараға йәм өҫтәне, бында шулай уҡ күңелле уйындар ойошторолдо һәм күптәнге матур традиция буйынса ғаилә парҙары Райондың абруйлы ғаиләләре китабында ҡултамғаларын ҡалдырҙы. Тантана аҙағында, ғәҙәттәгесә, юбилярҙар менән бергә иҫтәлеккә фотоға төштөләр.


Ҡара диңгеҙгә - автобуста » "Йәшлек" гәзите\nГазета "Йәшлек" » Яңылыҡтар таҫмаһы » Ҡара диңгеҙгә - автобуста\nҠара диңгеҙгә - автобуста\nҠара диңгеҙ буйында ял итергә теләүселәр хәҙер унда автобус менән бара аласаҡ. 5 июндән «Башавтотранс» дәүләт унитар предприятиеһы Стәрлетамаҡ - Өфө - Ялта курорт-ҡалаһы маршруты буйынса рейс асасаҡ. Пассажирҙар юл ыңғайында Пенза, Тамбов, Воронеж, Белгород, Симферополь, Алушта, Гурзуф ҡалаларын да күрә аласаҡ.\nҺәр йома һайын Стәрлетамаҡтан һәм Өфөнөң Көньяҡ автовокзалынан ҡуҙғаласаҡ автобустарҙа пассажирҙар өсөн бар уңайлыҡ тыуҙырылған. Бының өсөн салондарҙа көйләнмәле креслолар, аудио һәм видеотехника, һыуытҡыс урынлаштырылған.\nҠара диңгеҙ буйына ял итергә теләүселәргә билеттар «Баштрансагентлыҡ» кассаларында һатыласаҡ. Унда шулай уҡ бронь алып буласаҡ. Тулыраҡ мәғлүмәт алыу өсөн 8-937-326-81-38 телефоны буйынса шылтыратырға мөмкин.\nСығыу ваҡыты 16-05-2013, 12:39 | Ҡаранылар: 678\nЯрты хаҡҡа билет алып ҡалығыҙ\nПассажирҙар көнө үткәреләсәк\nТимер юл билеттарының хаҡын төшөрөргә теләһәгеҙ…\nБаҡсаларға автобустар йөрөйәсәк


Өфөлә трамвай линияларын төҙөүҙе 2021 йылға тиклем кисектереп торҙолар // Иҡтисад | новости башинформ.рф\n9:45, 16 июля 2018 Иҡтисад\nӨфөлә трамвай линияларын төҙөүҙе 2021 йылға тиклем кисектереп торҙолар Фото: Олег Яровиков\nӨфөлә баш ҡаланың төньяғын һәм көньяғын тоташтырасаҡ яңы трамвай юлдарын төҙөү 2021 йылға тиклем кисектерелә. Был турала «Башҡортостан Республикаһы Өфө ҡала округы халҡын транспорт менән хеҙмәтләндереүҙе үҫтереү» муниципаль программаһына үҙгәрештәр индереү тураһында»ғы норматив документта әйтелә.\nАлдан Менделеев урамы буйлап электр транспорты линияларын дауам итеү һәм ҡаланың ике өлөшөн Рәсәй урамы буйлап тоташтырыу проекты тураһында хәбәр ителде. Ләкин Өфө чиновниктары бирелгән ваҡыт эсендә бюджеттан тыш аҡса таба алмаған. Шулай уҡ муниципалитетта ғәмәлдәге трамвайҙарҙы һәм троллейбустарҙы яңыртыуҙан баш тартҡандар.\nХәтерегеҙгә төшөрәбеҙ, Өфө электр транспортын үҫтереүгә яҡынса иҫәптәр буйынса 5,3 миллиард һум һалынған.\nТеги: трамвай, электр транспортын үҫтереү, Өфө


Милли проект: хаҡлы ялға сығыр алдынан да уҡыйҙар\n“Демография” милли проектының “Өлкән быуын” төбәк проекты нигеҙендә 2019 – 2024 йылдарҙа Башҡортостанда пенсия алды йәшендәге 1480 кеше йыл һайын уҡыуға йәлеп ителә.\n“Демография” милли проектының “Өлкән быуын” төбәк проекты нигеҙендә 2019 – 2024 йылдарҙа Башҡортостанда пенсия алды йәшендәге 1480 кеше йыл һайын уҡыуға йәлеп ителә. Быйыл 1 ғинуарҙан хаҡлы ялға сығырға биш йыл ҡалған граждандар пенсия алды йәшендәгеләр тип иҫәпләнә.\nКүмертау авиация предприятиеһы хеҙмәткәрҙәре ошо көндәрҙә уҡыуҙы тамамлап, яңы белемде ғәмәлдә файҙалана башланы. Өфөнөң кадрҙар әҙерләү үҙәге уҡытыусылары дүрт ай буйы предприятиела лекция уҡыны, хеҙмәтте һаҡлау буйынса видеояҙмалар күрһәтте.\nПредприятие подразделениеларындағы 190 хеҙмәткәрҙән тыш, уҡыуҙарға заводтан 200-гә яҡын ирекле тыңлаусы ла йөрөнө. Барыһына ла тейешле сертификат тапшырылды.\nКүмертауҙағы Халыҡ мәшғүллеге үҙәге лә предприятие етәкселеге менән килешеү төҙөгән. Ул “Һаҡсыл етештереү нигеҙҙәре” программаһы буйынса пенсия алды йәшендәге хеҙмәткәрҙәрҙе уҡытыуға ҡағыла.


Федераль трассалар етди күҙәтеү аҫтында\nБаш ҡалала республика аша үткән федераль юлдарҙың торошо тураһында һөйләнеләр. Һауа шарттарының боҙолоп тороуы арҡаһында был мәсьәлә айырыуса көнүҙәк. Бигерәк тә М 5 Һамар - Өфө - Силәбе трассаһы водителдәргә ҙур ҡыйынлыҡтар тыуҙыра.\nБашҡортостанда федераль кимәлдәге трасса 8 йөҙ саҡрымдан ашыу. Автомобиль юлдарын күҙәтеү идаралығы хеҙмәткәрҙәре әйтеүенсә, юл буйындағы 15 базала 84 мең кубометр ҡом, 30 тоннанан ашыу тоҙ әҙерләнгән. Юлдарҙы ҡарҙан таҙартыуға 200 берәмек техника йәлеп ителгән.\nСергей Мережко, транспорт өлкәһен күҙәтеү буйынса федераль хеҙмәттең башҡортостан идаралығы етәксеһе: «Күптән түгел генә беҙҙең идаралыҡ һаулыҡ һаҡлау һәм ғәҙәттән тыш хәлдәр министрлыҡтары менән берлектә ҙур кәңәшмә уҙғарҙы. Унда һауа шарттарын иҫәпкә алып юлдарҙа хәүефһеҙлек мәсьәләһе тикшерелде. Юлдарҙың торошо ярайһы уҡ яҡшы. Хәҙер беҙгә тәбиғәт күренештәренә әҙер булырға кәрәк. Ырымбур өлкәһендәге кеүек күңелһеҙ хәлдәргә юл ҡуйырға ярамай».


9 йәшлек ҡыҙ дауаханала йән биргән\n10 Май , 06:51\nҠот осҡос аварияла һәләк булыусылар һаны өс кешегә етте\n9 майҙа Әлшәй районындағы Шишмә - Ҡырғыҙ-Миәкә автомобиль юлының 89-сы саҡрымында «Volkswagen Polo» менән «Ford Focus» еңел автомобилдәре бәрелешкән, тип хәбәр итә Ғәҙәттән тыш хәлдәр министрлығының Башҡортостан буйынса баш идаралығының матбуғат хеҙмәте.\nБәрелешкәндән һуң ике машина ла янып китә, «Volkswagen» автомобилендә булған 1992 һәм 1993 йылғы ике ир һәләк була. Тағы ла өс кеше Раевка үҙәк район дауаханаһына оҙатылған (1988 йылғы ир-егет, 1992 йылғы ҡатын-ҡыҙ һәм 2013 йылғы ҡыҙ). Ҡыҙғанысҡа ҡаршы, 9 йәшлек ҡыҙ дауаханала йән биргән.\nБашҡортостандың ЮХХДИ-да билдәләүҙәренсә, автомобилдәр бер-береһенә ҡаршы барған. Ваҡиға урынында полиция һәм ашығыс хеҙмәттәр эшләй.


Бөгөн республика төбәктәрендә көслө ямғыр яуҙы. Урыны менән хатта, боҙборсаҡ төшөүе лә күҙәтелде. Ә бына Стәрлетамаҡ районында дауыл ҡупты. Ҡойон өйөрмәһе төшөрөлгән яҙма бер нисә сәғәт элек интернет киңлектәрендә барлыҡҡа килде. Зыян күреүселәр тураһында әлегә хәбәр ителмәй.


«Берҙәмлек. Гражданлыҡ. Илһөйәрлек»\n9 Апрель 2019, 14:32\nКүптән түгел Өфөлә Башҡортостан Республикаһының 100 йыллығы уңайынан «Берҙәмлек. Гражданлыҡ. Илһөйәрлек» халыҡ-ара фәнни форумы үтте.Мәртәбәле сарала Ҡаҙағстан, Әрмәнстан, Ҡырғыҙстан, Үзбәкстан, Әзербайжан, Белоруссия һәм башҡа илдәрҙән күренекле ғалимдар булды, донъяның, илдең төрлө төбәктәренән 500-ҙән ашыу белгес ҡатнашты.\n«Торатау» конгресс-холы майҙанында һәм Башҡорт дәүләт университеты базаһында барған форумда Рәсәй фән әһелдәренең генә түгел, билдәле сит ил ғалимдарының да ҡатнашыуы осраҡлы түгел: Башҡортостандың 100 йыллығы – тотош ил тарихында әһәмиәтле ваҡиға, сөнки тәүге милли автономия төҙөү Рәсәй федерализмының башланғысында тора.\nҒалимдар фекеренсә, Башҡортостан халҡы Рәсәй федерализмына нигеҙ һалыуы менән ғорурлана ала. Артабан тап Башҡортостан тәжрибәһе башҡа милли республикаларҙы ойошторғанда өлгө итеп алына. Дәүләт Думаһы депутаты, Башҡортостан халыҡтары ассамблеяһы Советы рәйесе Зөһрә Йыһанур ҡыҙы Рәхмәтуллина билдәләүенсә, «Башҡортостан – Рәсәйҙәге беренсе автономиялы республика. Ул илдең федератив ҡоролошона юл асыусы».\nТарихты байҡауға арналған форумда Ҡаҙағстандан килгән билдәле ғалим – Дәүләт тарихы институты директоры, профессор Бөркөтбай Ғилман улы Аяған Башҡортостан тарихына бәйле мәғлүмәттәр менән уртаҡлашты. Был материалдар Ҡаҙағстан архивтарында табылған. Тарихи документтарҙа милли хәрәкәт лидеры Әхмәтзәки Вәлиди исеме йыш телгә алына.\nФәнни форумда тарихи ретроспективала башҡорт халҡының дәүләт-хоҡуҡи статусы, Совет проекты: милли-дәүләт ҡоролошо тәжрибәһе, СССР халыҡтары яҙмышында индустриаль модернизацияның роле,\nXX быуатта Рәсәй халыҡтарының рухи-мәҙәни үҫеше һәм башҡа темалар ҡаралды.\nФорум сиктәрендә ойошторолған пленар ултырыштар, түңәрәк өҫтәлдәр, секциялар, фекер алышыуҙарҙа танылған ғалимдар, дәүләт һәм муниципаль власть органдары делегаттары, йәмәғәт ойошмалары вәкилдәре ҡатнашты. Уларҙың һәр береһе республика тарихын өйрәнеүгә, киләһе быуындарға еткереүгә, бөгөнгөһөн нығытыуға үҙ өлөшөн индергән.\nФорум сиктәрендә республиканың район-ҡала ҡоролтайҙары рәйестәре һәм Башҡарма комитет ағзалары өсөн V Бөтә донъя башҡорттары ҡоролтайына әҙерлек буйынса семинар-кәңәшмә уҙғарылды. Кәңәшмәлә Ғафури районы башҡорттары ҡоролтайы рәйесе Фаил Һәҙиәт улы Зәйнетдинов та ҡатнашты.\nХалыҡ-ара фәнни форумдың «XX быуатта Рәсәй халыҡтарының рухи-мәҙәни үҫеше» секцияһында Жәлил Кейекбаев йорт-музейын уның директоры Римма Камил ҡыҙы Ишмырҙина танытты. «Жәлил Кейекбаевтың ғилми, әҙәби һәм тарихи-мәҙәни мираҫы» темаһына сығыш яһап, автор исеме бөтә донъяға киң билдәле булған башҡорт тел белгесе, төркиәтсе, яҙыусы, профессор Ж.Ғ. Кейекбаевтың ижады менән таныштырҙы.\nФәнни форум – ул фекер алышыу, тәжрибә уртаҡлашыу майҙаны. «Берҙәмлек. Гражданлыҡ. Илһөйәрлек» халыҡ-ара форумының әһәмиәте лә тарихты байҡауҙан, киләсәккә маҡсаттар билдәләүҙән, Башҡортостандың үҫеш стратегияһына тәҡдимдәр ҡабул итеүҙән ғибәрәт ине. Бер быуат тарихлы Башҡортостандың әйтер һүҙе лә, күрһәтер ғәмәлдәре лә бихисап. Республика 100 йыллыҡ йылъяҙмаһын ябып яңы быуатҡа ышаныслы аяҡ баҫа.


Силәбе өлкәһендәге башҡорт балаларының 90% туған телен өйрәнеү мөмкинлеге бар // Мәҙәниәт | новости башинформ.рф\nСиләбе өлкәһендәге башҡорт балаларының 90% туған телен өйрәнеү мөмкинлеге бар\n17:05, 6 сентября 2018 Мәҙәниәт\nСиләбе өлкәһендәге башҡорт балаларының 90% туған телен өйрәнеү мөмкинлеге бар Фото: «Башинформ» мәғлүмәт агентлығы\nӨФӨ, 2018 йыл, 6 сентябрь. /«Башинформ» мәғлүмәт агентлығы, Ләйлә Аралбаева/.\nСиләбе өлкәһендә йәшәгән башҡорт балаларының 90% туған телен өйрәнеү мөмкинлеге бар.\nБыл хаҡта Башҡортостандың Силәбе өлкәһендәге вәкиле Амур Хәбибуллин Силәбе өлкәһе мәктәптәрендә башҡорт телен өйрәнеүгә арналған видеоконференцияла белдерҙе. Онлайн режимында кәңәшмәгә өлкәнең 39 муниципалитетынан мәғариф ойошмаларында башҡорт телен өйрәнеү мәсьәләләре буйынса дөйөм белем биреү йөкмәткеһенең этномәҙәни компонентын бойомға ашырыуҙы күҙәткән белгестәр ҡушылды, тип хәбәр иттеләр Силәбенең «Уралым» гәзитенән.\nБашҡортостан Башлығы Рөстәм Хәмитов республиканан ситтәге иң ҙур диаспораның Силәбе өлкәһендә йәшәүен бер нисә тапҡыр билдәләп үтте. Башҡортостандың төбәктәге даими вәкиллеге һәм өлкә башҡорттары ҡоролтайы башланғысы менән Силәбе өлкәһе мәктәптәрендә башҡорт телен фән итеп өйрәнеү тураһында мәсьәлә 2017 йылда уҡ күтәрелгәйне. Был тәҡдим төбәк губернаторы Борис Дубровскийға еткерелде һәм хуплау тапты. Силәбе өлкәһе губернаторы ҡарамағындағы дәүләт милли сәйәсәтен тормошҡа ашырыу буйынса совет ултырышында Борис Дубровский бер генә бала башҡорт телен өйрәнергә теләк белдерһә лә, уға ошондай мөмкинлек бирелергә, шарттар тыуҙырылырға тейешлеге хаҡында әйтте.\n2010 йылғы бөтә Рәсәй халыҡ иҫәбен алыу мәғлүмәттәренә ярашлы, Силәбе өлкәһендә 161 668 башҡорт йәшәй. Уларҙың 90 645-е туған телен белә. Процент нисбәтендә балаларҙың 10% ғына (өс меңгә яҡын кеше) әле башҡорт телен өйрәнеү мөмкинлегенә эйә, ә өйрәнә алған балалар һаны — 32 400 самаһы. Улар, башлыса, Силәбе өлкәһенең 26 район-ҡалаһында йәшәй.\nТөбәктәге даими вәкилдең сығышында башҡа милләт вәкилдәренең башҡорт телен өйрәнеү йәһәтенән ыңғай миҫалдар килтерелде. Мәҫәлән, башҡорт телен белгән рустар — 1674, украиндар — 44, татарҙар — 4489, ҡаҙаҡтар — 364.\nБашҡортса белгән балалар республика вуздарына уҡырға инә (унда абитуриентҡа башҡорт теленә өҫтәмә фән булараҡ башҡа телдәрҙе һайлау мөмкинлеге бар); тел буйынса олимпиадаларҙа, конкурстарҙа, гранттарҙа ҡатнаша; яңы һөнәрҙәр үҙләштерә, Силәбе өлкәһенең «Уралым» гәзитендә яҙыша, Көньяҡ Урал биләмәһендә тормошҡа ашырылған милли проекттарҙа ҡатнаша ала, тип билдәләне спикер.\nКонференция аҙағында Силәбе өлкәһе Мәғариф һәм фән министрлығының Башланғыс, төп һәм урта дөйөм белем биреү идаралығы начальнигы Елена Тюрина муниципалитеттан килгән коллегаларынан балаларға, ата-әсәләргә башҡорт телен өйрәнеү мөмкинлеге тураһында мәғлүмәт еткереүҙәрен һораны. Уның әйтеүенсә, Силәбе өлкәһенең Мәғариф министрлығы башҡорт телен өйрәнергә теләгән уҡыусылар һанын махсус анкета ярҙамында асыҡлай.\n«Уҡытыу-методик комплекс буйынса проблема бар, ләкин ҡулланмалар өлкә бюджеты аҡсаһына һатып алыныуы мөмкин», — тип билдәләне Елена Тюрина һәм ошо йүнәлештә һәр яҡлап ярҙам күрһәтергә әҙер булыуын белдерҙе.\nТеги: туған тел, туған телдәрҙе өйрәнеү, башҡорт теле


Шул уҡ ваҡытта Өфөлә уҡыған Ҡытай студенттарының күбеһе каникулдарға ҡайта алмаған | ГТРК «Башкортостан» — Новости Уфы и РБ\n10 февраля 2020 — 22:16 ГТРК «Башкортостан»\nШул уҡ ваҡытта Өфөлә уҡыған Ҡытай студенттарының күбеһе каникулдарға ҡайта алмаған. Улар тыуған яғындағы хәл тураһында яҡшы хәбәрҙәр һәм яҡындары өсөн борсола.\n5 ҡатлы бина, 1-се ҡатында дауахана, ҡалған дүртендә бөтә Рәсәйҙән, шулай уҡ сит илдән килеп уҡыған студенттар йәшәй. Мөдир ятағы Ҡытай студенттары бүлмәһенә оҙатты. Өфө нефть-техник университетында уҡыған Ҡытай студенттарының күбеһе ҡышҡы каникулда тыуған яғына ҡайтмаған. Карантинға бәйле ҡатмарлы хәл быға тәү сәбәп. 5-се курста уҡыған Пэн Цзин беҙҙе асыҡ йөҙ менән ҡаршыланы һәм тыуған яғынан алып килгән йәшел сәй тәҡдим итте.\nЦзин Ҡытайҙың төнъяғынан — Хэйнан провинцияһындағы Пуян ҡалаһынан. Тыуған ерен һағынһа ла, һирәк ҡайтырға тура килә. Ҡышҡы каникулды Өфөлә үткәреүенә артыҡ үкенмәй, алыҫ юлға 2-шәр тәүлек ваҡыт китә, ти ҡыҙ. Магистратурының икенсе курсында белем алған ҡыҙ әле диплом эшен әҙерләй. Шуға күрә ял көндәрендә лә ваҡыт яғы бик тығыҙ. Цзин беҙҙең менән бер аҙ аралашҡас, университетҡа лекцияға юлланды. Беҙҙең ҡышҡы һалҡындарға ул күптән күнеккән.\nӨфө нефть-техник университетында 1 мең ярым сит ил студенттары уҡый, шуларҙың 41 студент Ҡытай халыҡ республикаһынан. Рус телен бөтөнләй белмәй килгән ҡыҙҙар һәм егеттәр ҡатмарлы предметтарҙы рус телендә өйрәнә. Цзин үҙенә ҡатмарлы һөнәрҙәрҙең береһен һайлаған, торба үткәреүсе транспорт факультетын тамамлағас, тыуған яғына ҡайтып инженер булып эшләйәсәген белдерҙе. Әле иһә ул яҡындары өсөн борсола, лекцияларҙан һуң ятаҡҡа ҡайта һалып видеобәйләнешкә сыға. Бөтә донъя һаулыҡ һаҡлау ойошмаһы мәғлүмәттәренә ярашлы, короновирус 25 меңгә тиклем кешене зарарлаған. Ҡытай халыҡ республикаһы сигендә 191 кешелә был диагноз раҫланған, 500-ҙән ашыу кеше һәләк булған. Ҡытайҙа карантин контроле көсәйтелгән – мәктәп каникулдары оҙайтылған, граждандар өйҙән эшләргә мәжбүр. Цзин Пэн быйыл май айында уҡыуын тамамлай һәм ҡулына диплом аласаҡ. Был ваҡытҡа тыуған иленең сир афәтенән ҡолтолоуына ышана.


5 февралдә Баймаҡ ҡалаһында өс ҡатлы йортта сыҡҡан янғында зыян күреүсе ҡатын Өфөлә Тән бешеү үҙәгендә дауалана\nТабиптар әйтеүенсә, уға ҡатмарлы операция, артабан оҙайлы реабилитация курсы талап ителә. Уттан ҡатындың бите,ҡулдары ныҡ ҡына зыян күргән. Ә бына газ шартлаған йорт тулыһынса тиерлек төҙөкләндерелгән\nКиске сәғәт һигеҙҙәрҙә яңғыраған көслө шартлауҙан өс ҡатлы йорттоң подъезында тәҙрәләр ватыла, ишектәр емерелә. Ваҡиға урынына ашығыс рәүештә килеп еткән ҡотҡарыусылар һәм янғын һүндереүселәр йортта йәшәүселәрҙе эвакуациялай, утты һүндерә. Фажиғә һөҙөмтәһендә 43 йәшлек ҡатын һәм ике ир зыян күрә. Йортта тиҙ арала төҙөкләндереү эштәре башлана.\nҠала бюджеты иҫәбенә уттан зыян күргән подъезда ишектәр һәм тәҙрәләр алмаштырылған. Әле төҙөкләндереү эштәре шартлау булған фатирҙа дауам итә. Йортто һыу, электр, йылы менән тәьмин итеү ҙә тергеҙелгән. Бина тышҡы яҡтан да тәртипкә килтерелде тип аңлата район хакимиәте вәкилдәре. Фажиғәлә зыян күреүселәргә матди ярҙам күрһәтеү ҙә ҡаралған.\nРәсәйҙең Башҡортостан буйынса Тәфтиш комитеты фажиғә сәбәптәрен асыҡлауҙы дауам итә. Шартлауға газ ҡоролмаһын ҡулланыу ҡағиҙәһен боҙоу сәбәпсе булыуы ихтимал.


Рөстәм Хәмитов ИТАР-ТАСС агентлығының генераль директоры Виталий Игнатенко менән осрашты // Сәйәсәт | новости башинформ.рф\nРөстәм Хәмитов ИТАР-ТАСС агентлығының генераль директоры Виталий Игнатенко менән осрашты\n9:48, 9 декабря 2011 Сәйәсәт\n8 декабрҙә Мәскәүҙә Башҡортостан Президенты Рөстәм Хәмитов «Рәсәй мәғлүмәт телеграф агентлығы (ИТАР-ТАСС)» федераль дәүләт унитар предприятиеһының генераль директоры Виталий Игнатенко менән осрашты.\nОсрашыу барышында Башҡортостанда «Волга буйы федераль округы иҡтисадына инновациялар индереүҙе мәғлүмәти тәьмин итеү» семинар-кәңәшмәһен ойоштороу мәсьәләләре тикшерелде, кәңәшмә Өфөлә 11-13 декабрҙә үтәсәк. Сараға Рәсәйҙең күп төбәктәренән агентлыҡ хәбәрселәре йыйыласаҡ.\nРеспублика башлығының матбуғат хеҙмәтенән хәбәр итеүҙәренсә, ИТАР-ТАСС ҡарамағында һәм Башҡортостан Президенты Хакимиәте ярҙамында бындай семинар-кәңәшмә төбәктә тәүгә үтәсәк.\nБелешмә өсөн. Башҡортостан Республикаһы «Рәсәй мәғлүмәт телеграф агентлығы (ИТАР-ТАСС)» федераль дәүләт унитар предприятиеһы менән 1980-се йылдар урталарынан башлап хеҙмәттәшлек итә.\n2011 йылдың 5 апрелендә республика Президенты Рөстәм Хәмитов йөҙөндә Башҡортостан Хөкүмәте менән ИТАР-ТАСС агентлығы араһында мәғлүмәти хеҙмәттәшлек тураһында килешеүгә өлгәшелде. Документҡа республиканың сәйәси, иҡтисади, социаль һәм мәҙәни тормошон оператив, дөрөҫ һәм бөтә яҡлап яҡтыртыу, төбәктең инвестициялар йәлеп итеү ҡеүәһен нығытыу маҡсатында ҡул ҡуйылды.\n2011 йылдың июнендә Башҡортостан Президенты Хакимиәте ИТАР-ТАСС менән берлектә Рәсәйҙең алдынғы киң мәғлүмәт сараларының баш редакторҙары өсөн республикаға матбуғат туры ойошторҙо. 2011 йылдың июль һәм октябрь айҙарында ИТАР-ТАСС агентлығы менән берлектә Башҡортостанда Көньяҡ Корея һәм БДБ илдәренең киң мәғлүмәт саралары вәкилдәре өсөн матбуғат турҙары үткәрелде.\nТеги: бр президенты осрашыуҙары, итар-тасс


КИПАРИСТАР СӘСКӘ АТҠАН САҠТА - ӘҪӘРҘӘр ун дүрт томда том IX коммунист роман и повести Роман һәм повестәр\nКИПАРИСТАР СӘСКӘ АТҠАН САҠТА\nФәхерниса йөрәге һыҙлап уянды.\nҮрелеп ҡул сәғәтен алды: теүәл алты ине.\nБына аҙна-ун көн инде, ул тап ошо ваҡытта һыҙланып уяна.\nТәҙрәнән һары ҡала таңы – электр яҡтыһы һарҡылған таң түгелә. Ҡала халҡы теле менән әйткәндә, “лимонный” итеп буялған бүлмә эсе лә был нурҙарҙан һап-һары – лимон төҫлө. Ауылдан күсенеп килгәндәренә теүәл биш йыл тула инде, Фәхернисаның иртәнге күкшелт-алһыу шаңдаҡлы күкте күрә алғаны юҡ. Бында таңдар электр уттары һүнеп бөткәс кенә ағарып ата.\nТышта тағы ла ҡар яуған булһа кәрәк: дыңғыр-даңғыр көрәк тауыштары килә. Бында ҡарҙы, ергә лә тейҙертмәй, тиерлек, төшкән берен көрәп алып торалар. Көрәктәре ана нисек тыҡырлай! Ҡар көрәүселәрҙең береһе Фәхернисаларҙың тәҙрә төбөндә генә: хатта ышылдап тын алышы ла ишетелә кеүек. Был бәндә, моғайын, бер туҡтауһыҙ хәрәкәттән кинәнеп, сөгөлдөр төҫлө ҡыҙара-бүртеп эшләй. Маңлайына бөрсөкләнеп кенә тир ҙә сыҡҡандыр. Елбер-елбер ҡар тәңкәләре дебет шәле йөнтәктәренә эләгеп уралғандыр. Фәхерниса ҡар көрәүсенең һулыш алышынан, көрәк тауышынан һәр хәрәкәтен күҙ алдына килтерә. Ул әле ниңәлер туҡтаны.\n-- Ҡулы ҡороғоро! – тип ишетелде уның, ҡатын кешенең, рәнйеүле мыңғырлауы. Артабаныраҡ дыңғырлаған көрәк тә тынды.\n-- Әү, нимә тиһең? – тине икенсе ҡатын.\n-- Бынауы ҡулы ҡороғороноң, тим, эсендә йәне бармы икән? Икмәк һынығын аяҡ аҫтына һалып тапаған! – Ҡаһ-ҡоһ йүткеренеп тамаҡ ҡырҙы.\n-- Тир сығарып эшләгән бәндә түгелдер. Икмәк ҡәҙерен белер ине, юғиһә.\nҠатындар шул хаҡта тағы ла бер-ике фекер тирҙеләр ҙә тындылар: йәнә ыш-ыш һулыш алыу, туң асфальтте тыҡыр-тыҡыр ҡырсыуҙары ишетелде. Бер быуа тынмай эшләгәс, түҙмәне, биргеһе йәнә өндәште:\n-- Көрәгеңдең алымы бик шәп күренә, әллә яңымы?\n-- Көрәгең яңымы әллә, тим?\n-- Эйе, тегеһе һынды бит, -- тине серҙәше.\n-- Алмаштырып бирҙеләрме?\n-- Ә минекен күрмәйҙәр, ҡороғорҙары. Ҡырҡ еренән ярсылып, ямалып бөттө инде. Күтәреп барһам, үҙең ҡағып-һуҡҡылап ал, ти ҙә ебәрә.\n-- Беҙҙең нәсәлникте әйтәм, кеше айыра ул... күҙеңдең төҫөнә ҡарап.\n-- Был ни тигән һүҙең тағы, апай? – тине тегеһе, ҡылтайып. – Мин дә былтырҙан биреле тәүгә яңыртып торам.\n-- Ә минең икенсе йыл китте инде, -- тине бирегеһе. – Бына күрәһең бит: ус аяһындай ҡалды. Күҙен дә йоммай, ҡороғоро: “Көрәктең яҫыһында, тарында ни йомош, ҡар өсөн ул барыбер. Яҫы булһа, ауыр алаһың да һирәк ырғытаһың, тар булһа, еңел һоҫаһың да йыш ташлайһың – икеһендә лә бер үк сама көс сыға, ти. Физика законы, ти. Ал, аңлатып ҡара уға...\n-- Хужа кеше бит, беләлер.\n-- Бер генә көн ошонда үҙенең бисәһен сығарып ҡарарға ине, белер ине шунан!\nБындай саҡта тел осонан сәсрәмәле шул бер йомғаҡлау һүҙенән һуң, күңеле ҡанып, эшенә тотондо тағы. Фәхерниса уның рәнйеп түбән эйелгән йөҙөн, ергә төбәлгән уйсан ҡарашын күргәндәй булды. Ҡыҙҙың ниңәлер кинәт кенә күңеле тулып, ошо минутта үҙенең һис ни шәйләмәй ап-аҡ япмалы түшәктә ятыуы өсөн нисектер уңайһыҙ, ауыр булып китте. Ҡала халҡы йоҡонан тормаҫы борон – таң тишегенән эшләүсе был апайҙарҙың бөтәһе лә күбеһенсә ҡырҡ-илле йәштәр тирәһендәге тол ҡатындар – элекке һалдат һөйөклөләре ине...\nТәҙрә төбөндә көрәк тыҡырлауы менән аралаш яңы моң: яй ғына, күкрәк төбөнән генә сыңрап ҡойолған һағышлы йыр һүреп инде, күңелде ул шуныңса уҡ илке-һалҡы килтереп, алыҫтарға, ғүмер төпкөлдәренә уралтып алып китте. Әллә ҡайҙан – уйламаған ерҙән – моңһоу көйҙөң һүҙҙәренә әүерелеп, ҡыҙға бөтөнләй башҡа яҡтан, башҡа кеше ауыҙынан ишетелгән ниндәйҙер бер сәйер шиғыр юлы килеп ылыҡты; шул, ләззәт ҡатыш әсенесле тылсымы менән арбап, күңелдән һис һүрелмәй, йөрәк тибешеләй һулҡылдап тик тора:\nПсихология ғилми-тикшеренеү институтына башлап эшкә килгәнендә Кипарис ҡушаматлы дворник ҡарттың ауыҙынан ишетте ҡыҙ ошо йөрәк һыҙлатҡыс ауазлы шиғри һулҡылдауҙы...\nБеҙҙең һалҡын яҡтарҙа, Уралда, үҫмәй торған, һәм ғөмүмән сәскә атыуы ла шикле булған көньяҡ диңгеҙ буйҙарының наҙлы ағасы кипарис һәм үтә сәйер исемле ҡартлас Кипарис...\nФәхерниса, йөрәген тотоп, урынынан ҡуҙғалды. Ошо йәшенә тиклем ул үҙ йөрәгенең барлығын да тойоп белгәне юҡ ине, һуңғы көндәрҙә белдерҙе... Үҙ уйынан һиҫкәнеп, ҡыҙ йәһәт ҡулын алды, ут тоҡандырып тормай, ишекте һаҡ ҡына асып залға сыҡты.\n-- Торҙоң дамы ни инде, бәпесем? Иртә бит әле, йоҡлаһаң ни була инде? – тип өндәште диванда ятҡан әсәһе. Былтыр көтмәгәндә генә атайҙы илтеп ерләгәс, әсә кеше, бына-бына ҡайҙалыр китергә йыйынған, бында ваҡытлыса ғына торған әҙәмдәй, ошонда ишек төбөндәге диванда ғына урын һала, ә мөйөштәге көмөш буталлы ҙур карауат, урын-ере ҡабартыулы килеш, кемделер көтә, көтә...\n-- Иртә түгел инде, әсәй, -- тине Фәхерниса, залдан нисек тә тиҙерәк һыпырылырға итеп. Әсәһенең маҙаһыҙланып ҡалҡына башлауын күреп, туҡталды:\n-- Һин ят, ят, әсәй, сәйҙе үҙем ҡуйырмын.\n-- Ишетеп ятам: көн дә теп-теүәл сәғәт алтыла уянаһың, -- тине әсәһе. – Ни булды һиңә, бәпесем?\nФәхерниса, тынысландырырға иткәндәй, ғәмһеҙ тауыш менән көлөмһөрәне:\n-- Аптырайым мин һиңә, әсәй. Әллә, тимен, баш осоңа сәғәт аҫып ҡуйғандар: көн дә теп-теүәл алтыла икәнен ҡайҙан беләһең?\n-- Анау өйҙөң тәҙрәләре сәғәтеңдән дә былайыраҡ ул, бәпесем. Күрәһеңме бынау тос ҡыҙғылт нурҙы? – Стенаны сыбарлаған тимгелдәргә төртөп күрһәтте. – Абажурҙары ҡыҙылдыр... Ул кеше, теүәл бер йыл инде, алтыла тороп китә. Ә бына был һарғылт нур – сәғәт дүрттә тора торғандыҡы. Төнгө икенән үк уянаҡайы ла бар әле уларҙың, тик киткәндә утын һүндереп китә, хәҙер күренмәй...\nФәхерниса, бер һүҙ ҙә әйтә алмай, әсәһен ҡыҙғанып, ирекһеҙҙән, ул күрһәткән тарафҡа боролоп ҡараны. Шул саҡ йөрәге һурылып төшкәндәй булды: ҡабырый яҡ тәҙрә төбөндәге гөл сүлмәгендә кисә генә балҡып асылған сәскә, ул үҙе эштән ҡайтҡас, бөтә донъяһын онотоп, әсәһе менән ҡушарлашып ҡыуанышып ҡарап торған берҙән-бер аҡ сәскә -- Фәхерниса йәндәй күреп һөйгән аҡ сәскә -- күмерләнгән ҡағыҙ төҫлө һөрөмө ҡойолоп ултыра, яман янғын ҡосағында көйөп сыҡҡандай, ҡап-ҡара төҫтә ине. Фәхерниса аңғармаҫтан йәнә йөрәген тотоп ыңҡтап ҡуйҙы, утҡа осҡан күбәләктәй һонолоп, тәҙрә шаршауын асты. Һәм шул саҡ ул, албырғанып, сәскәне ҡабат ап-аҡ хәлендә күрҙе, хатта бүртек таж һыртында төнәп сыҡмыш көмөш һыу тамсыһында үҙенең муйылдай ҡара-йылтыр ике төртөк күҙ ҡараһын да осратты, буғай... Ҡыҙ, болоҡһоп, тәҙрә янындағы аяҡлы көҙгө алдына ултырҙы. Баҡтиһәң, тәҙрә шаршауы ҡаплаған да шуның артынан гөлдөң шәүләһе ҡарайып төшкән икән...\nӘсә лә тороп ултырғайны инде, ҡыҙы яғына төбәлеп, уның сәйер ҡылыҡтарын аңларға тырышып баш вата ине. Фәхерниса, йөрәкһеп барып, тоҡандырғысҡа баҫты, бүлмә эсен гөлт итеп нур бөркәне. Әсә менән ҡыҙ, өндәшмәй, аллы-артлы кухняға йүнәлделәр.\nФәхерниса сәй эсеп өйҙән сыҡҡанда, ҡар көрәүсе ҡатындар юҡ ине инде. Ситкә ырғытылған ҡар өйөмөндә көрәктәре генә терпе һыртылай тырпайып тора. Моғайын, бөйөрҙәрен сәйҙә йөҙҙөрөргә кереп киткәндәр.\nБындай ваҡытта атаһы бахыр ултырып тынмаҫ ине... Фәхерниса уның ерҙе һиңкетеп баҫҡан аяҡ тауыштарын ишеткәндәй булды, артына әйләнеп ҡарағыһы килде. Ул барҙа был көрәктәр ҡарға сумып тормаҫ ине. Ҡулараһы саҡ ҡына бушанымы, дворник ҡатындарҙың ҡулынан алыр, ҡар бураны туҙҙырып, ишек алдарын таҡырлап ташлар ине. Ошо мәлдә йорт буйынса форточкалар шартлап асыла, күрше-күләндең ҡәнәғәтһеҙләнеп һытылған йөҙө күренә:\n-- Ул һинең эшме ни? Әргендектәрҙе яман өйрәтеп йөрөйһөң?\nАтаһының иҫе китмәй:\n-- Эш кешеһе кемдер эшләгәндән яман өйрәнмәй ул, ә кеше эшләгәнде тәҙрәнән ҡарап ултырған бәндә генә яман өйрәнә! – тип ауыҙҙарын яптырта ла ҡуя торғайны. Ошо иҫенә төшөп, Фәхерниса йылмайҙы, ҡары көрәлгән тротуар буйлап атланы.\nАяҡ аҫты тап-таҡыр, буйҙан-буйға ыуылдырыҡ кеүек эре ҡыҙғылт ҡом да һибелгән. Кешеләрҙең йоҡонан тороп тышҡа сығыуына бында көн дә шул бер күнегелгән күренеш: бөтәһе ялт итеп ята, әйтерһең, бәкәлдәргә етерлек ҡарҙар ҙа яумай, ә йәйгеһен күҙҙе әсеттереп ҡом бурандары ла иҫмәй, кешеләре лә аяҡ аҫтына тәмәке төпсөгө ташлап китмәй. Хатта кисә кис эштән ҡайтҡанда йөрөр юлдарын сүпләп үткән иң әрпешйәндәр ҙә бөгөн таҡыр, таҙа асфальттән һис иҫтәре китмәй генә юғары ҡарап уҙалар...\nШаҡтай иртә ине әле, эш башланырға сәғәт ярым самаһы ҡалғайны. Таң тишегенән институтҡа барып инеп суҡайып ултырыу килешмәҫ тә төҫлө ине. Фәхерниса әсәһенең һүҙен тыңламай иртә ҡуҙғалғанына үкенеп тә ҡуйҙы. Трамвай көткән булып, туҡталышта байтаҡ ҡайҡайып торҙо: бөгөн ниңәлер саҡ ҡына ла яңғыҙ ҡалғыһы килмәй, күмәкселек янына тартыла күңел. Дөбөр-шатор трамвай килде, бер килкеләр тейлеп китте, урынына башҡалары эркелде, улары ла һәп булды. Туҡталышты чехолдарға төрөп музыка ҡоралдары тотҡан бер төркөм һырып алды. Ниндәйҙер завод клубының үҙэшмәкәр һәүәҫкәрҙәре икән, тимер юл вокзалына төшөргә көтәләр, буғай. Янып торған эшсе егеттәр. Һөйләшеүҙәренә ҡарағанда, улар шефлыҡ иткән ҡайһылыр колхозда дәүләткә йыллыҡ ит һатыу планын арттырып үтәгәндәр, шул айҡанлы бөгөн кис тантаналы йыйылыш була – концерт бирергә тейештәр. Вокзалға йөрөмәле трамвай әллә йоҡлап ҡалған инде, әллә бөгөн шулай һирәк үтә -- егеттәргә шаҡтай көтөргә тура килде. Тик һәммәһенең күңеле көр, әллә ни иҫтәре китмәгәндәй. Музыка ҡоралдарын күбәләй өйөп һалғандар ҙа, бер тәңгәлгә өйөрөлөшөп, ваҡыт уҙҙырыу өсөндөр, тел сарлап маташалар, әленән-әле Фәхерниса яғына күҙ аталар. Мәҙәк һайын гөр килеп көлөшәләр – тынлы оркестрҙан бер ҙә кәм түгел. Ике бөртөк үтә етди, үтә мөкиббән егет бар. Ҡара-ҡаршы сумаҙандарына ултырышып алғандар ҙа, алдарына нота ҡуйып, һоҡландыртҡыс ныҡышмалылыҡ менән торбаларынан йәшелле-күкле ауаз сығаралар – билдәле дәү көйҙө эйәрләп маташалар:\nТик ул арғымаҡ харап баш бирмәҫ сапсан йәнле күренә: инде ҡороҡланым, йүгәнләнем, тигәндә генә, дүрт тояғын ҡарышлата ҡапыл артҡа сигенеп, сапсып, ҡороғон һөйрәлтеп төтәп сыға ла китә. Ҡороҡсоларҙың әмәлһеҙлеген күрһәтеп кешнәп көлгәндәй, берҙән-бер ялған-фальш ауаз ғына тирбәлеп ҡала һауала...\nБына тынғыһыҙ торба уҙамандары ла тындылар, бары менән байрам, тигәндәй, музыка ҡоралдарын ҡуйып, ҡыҙға борола биреберәк ултырҙылар, аҫтыртын ғына күҙләп, ентекләй башланылар. Уларҙан тыш та байтаҡ халыҡ төбәлгәйне был яҡҡа. Фәхерниса һөмһөҙ күҙ ҡараштарының, һәр саҡтағыса, туп-тура үҙенә йәбештерелгәнлектәрен: уның ҡырағай тарпан ялылай туҙғып-боларып, иңдәренән ағылып төшкән сөм-ҡара сәс шарлауығын, пальто аҫтынан йомороланған килбәттәрен ҡармалауҙарын тойҙо. Йәшерәһе юҡ: һәүетемсә генә урамдан уҙғанында ла, эш урынында яҙыу машинкаһы эргәһендә ултырғанында ла ир-ат затының ентекле ҡараштарын һиҙә, берсә әллә нисек ҡыйын булһа ла, был уға йәшерен кинәнес, рәхәтлек бирә ине. Тик был юлы әллә ниндәй ытырғаныу солғаны, эйәк остарынаса уттай янып, шәп-шәп атлап китте. Аяҡтары ла сәңгей башлағайны инде, юл ыңғайындағы баҡса эсенән йөрөштөрөргә булды. Ҡандай сөм-ҡыҙыл емештәре тәлгәш-тәлгәш һәленешкән әүеш миләш төбөндәге эскәмйәлә ир менән ҡатын сөңкөлдәшеп әрепләшә:\n-- Баш сатнай, Фая, баш! Ҡанә, бер ярты табып килтер, инде һинең сират! – тине, асыуланып, ҡалын ғырылдауыҡ тауышлы ир кеше.\n-- Юҡ, был юлы һин тейеш! – тине ҡатын, һыуыҡ тейеп тоноҡланған тамаҡ төбө менән ыхылдап. Ҡапыл тындылар, ике яҡҡа ҡайырылышып ултырҙылар. Арзан буҫтау “бутый”лы аяҡтары эргәһендә -- эсеп бушатылған һары алма һүрәтле шешә, төкөрөп ташланған миләш орлоҡтары... Фәхернисаның уҙып китеүен өнһөҙ көтөп алып, йәнә бер-береһенә әйләнешеп ултырҙылар, ыҙғышты яңырттылар:\n-- Фая, бөгөн һинең сират!\n-- Юҡ, һинеке!\n-- Бар, күп лыҡылдама!\n-- Үҙең бар!\n“Эй Аллам, ниндәй генә бәндәләр, яҙмыштар юҡ донъяла!..”\nБашҡа саҡта әллә ни иҫ тә китмәҫ ине, әммә бөгөн Фәхернисаға хатта төймәләй сүп тә дөйәләй күренде. Өҫтәүенә, ошолар кеүек үк, ҡарлы тышта баяғы бер шиғыр юлын мөңгөрләй-мөңгөрләй шешә боғаҙынан ғорҡолдатып эскән Кипарис ҡартты күҙ алдынан кисерҙе...\nАбайламаҫтан, оторо саған ботағына түбәһе төртөлдө лә, бер алап ҡар ишелеп төшөп, ҡысҡырып ебәрә яҙҙы; елкәһенә туллған ҡарҙы һоҫоп ыҙаланғанында саған артында хихылдашып көлдөләр. Бәй, кире әйләнеп килеп, әлеге ике иҫерекле эскәмйәгә юлыҡҡан... Әммә байғоштарҙың уға ҡарап ҡыҙыҡһыныуы һүрелде, арҡаларын көмөрәйттеләр.\n-- Өшөйһөң бит... – тине ир, тегеһенең тубыҡтарын салғыйы менән ябырға итеп.\n-- Мин өшөгәндән донъя бөлмәҫ, -- тине ҡатын.\n-- Юҡ, өшөйһөң һин, Фая, -- тип ныҡыны ир. -- Әйҙә, киттек, һыуыҡ тейҙерәһең бит!\nТороп, өҫ-баштарын ҡағыштылар. Ҡатын ерҙәге буш шешәне алып сөмкәһенә сумырҙы. Тап йәштәрсә билдәренән ҡосошоп, ян-яҡтағы ботаҡтарҙы ҡулдары менән этәрә-этәрә, китеп барҙылар. “Былар ҙа бер-береһен аңлай, бер-береһенең ҡәҙерен белә бит!” тип, ни өсөндөр әсенеберәк уйланы Фәхерниса. Ошо минутта ниндәйҙер ҡола диңгеҙ уртаһында ҡыҙғаныс хәлдә сайҡалған ишкәкһеҙ һәм ишеүсеһеҙ ҡайыҡтай тойҙо үҙен.\nИнституттың ишек алды төн сыҡҡансы ғәҙәттәгесә таҡыр итеп көрәлгән, һеперелгән, табан тайғыс тәңгәлдәре ҡом менән нағышланған. Бурысын теүәлләп йәне тынған Кипарис ҡарт, ирнәүҙәре ҡырылып ҡайышланған ҡара ҡуян бүрек аҫтынан ялбыр-ҡуйы ҡаштарын, оҙон-һәленке мыйыҡтарын ҡатыҡ һөрткәндәй ағартып, ялтыратып ҡырған эйәген яҫы фанир көрәгенең ҡуш ҡуллап услаған һабы осона терәп, үҙенә генә билдәле хәтер һандығын, буғай, аҡтара. Өҫтөндә ҡатҡан ҡыптыр тун, аяҡтарында автомашина баллонынан йәбештереп яһалған резин калуштар кейҙертеүле дәү “ҡаҙна быйма”. Тупаҫ брезент бейәләйҙәре тундың ике кеҫәһенән тырпайған. Ҡартлас бына ҡымшанды – ҡуйынынан йәлпәк килбәтле аҡ ҡорос шешә алды, бормаслы ҡапҡасын асып, бер-нисә уртлам ғорҡолдатып һемерҙе. Хәмер утының тәненә таралыуын ҡәнәғәт тамаҡ ҡырып кисерҙе. Шул саҡ шәп-шәп атлап эшкә килеүсе ир-аттың бер килкеһе, тура юлынан яҙлығып, Кипарисҡа һуғылды, бормаслы шешә ауыҙынан йәһәт кенә бер йотом һемереп китте – кисә кистән ҡунаҡ булып баштары шаңҡығандыр...\nБыҙауҙай дәү һары күн портфель тотоп яңғыҙы ғына йүгерә-атлай килгән, энәнән-ептән кейенгән ыҫпай егет күренде.\n-- Ренард улым, туҡта әле! – тине ҡарт, һыңар ҡулын күтәргән килеш көтөп. Тегеһе әйләнеп ҡараны:\n-- Я не твой “улым”, старый черт, знай себя! – тине лә, бер юлы бер-нисә баҫҡысты аша ырғып, ялтыр ишек артына инеп юғалды. Башын сайҡап тәрән тын алды ла ҡарт, шешә бормасын тағатып ғорҡолдатты. Ҡул һелтәп, бераҙ уйланып торғас, шиғри юлдарға һалынған шул бер таныш моңон үҙәге буйынан иңрәтте:\n...Кипаристар сәскә атҡан саҡта... –\nКүҙҙәренән бөрсөк-бөрсөк борсаҡтай йәш ҡойолдо, әллә ҡайҙа, йәненең төпкөлөндә, тауышһыҙ тартышып үкһеүҙән яурын баштары терт-терт һелкенде.\n-- Кипарис ҡарт тамам алйыған! -- Өмөтһөҙ баш сайҡап уҙҙы береһе.\n-- Эйе, шулай, буғай. Алкашланған ҡарт алаша һаташа. Үҙенең сәскә атыусы ниндәйҙер кипаристарын, ниндәйҙер юҡ “улын” иҫенә төшөрә... бахыр...\n-- Әллә ысынлап та аспиранттың атаһымы икән ул?\n-- Ҡайһы аспиранттың?\n-- Бәй, әле генә ошонан тәпәйләгән Ренардтың һуң?\n-- Кит бынан, ошо ҡыптыр тун алкашмы?!. Булмаҫ!\n-- Бер өйҙә торалар, ти бит һуң?\n-- Торһа ни, фатирсыһы ғына, ти, ул Кипарис ҡарт. Ренардҡа аҡса кәрәк бит: күрмәйһеңме ни, ҡама кеүек ялтырап, энәнән-ептән генә кейенеп йөрөй!\nБыл ваҡытта Фәхерниса, башын һәлендергән килеш, уйҙар моңонан һығылып, бина алдындағы кескәй баҡса аллеяһынан килә, күңеле төбөндә талғын ғына ағыла ятҡан сихри донъя ҡосағында тирбәлә: йомшаҡ йәш ҡарҙан ап-аҡ нәҙек шәл бөркәнеп һалҡынлыҡта талығыусы ағастар ҙа, баш осонда көбөлә бешелгән айрандағы йомарлаҡ күбекмайҙай ағарып йөҙгән тумалаҡ Ай ҙа, күҙ күреме аҡ юрған ябынып йоҡлап ятҡан мәңге серле, сихриәтле уйсан ер ҙә -- бөтәһе лә был мәлдә ҡабаланмаҫҡа, моңға сумырға өндәй һымаҡ. Эре күҙле ҡыҙыл ҡом һибелгән таҡыр юл Фәхернисаға бынан бер йыл элек кенә атлап ингән институт тупһаһының ҡыҙғылт гранит таштарын хәтерләтте. Эйе, бер йыл үтеп тә китте...\nАтаһы ҡапыл донъя ҡуйғас, ауырыу әсәһен ҡыҙғанып, Фәхерниса, университеттың психология факультетында һәүетемсә генә уҡып йөрөгән еренән, үҙе ғариза биреп, ситтән тороп уҡыу бүлегенә күсте лә ошо ғилем төйәгендә лаборантка булып урынлашты. Эше лә әллә ни ҡаты түгел: ғалим-ғөләмәләрҙең һәм аспиранттарҙың ғилми хеҙмәттәрен машинкала баҫыу ҙа килгән-киткән хаттарҙың иҫәбен алып кенәгәгә теркәп барыу ине. Кешеләре лә йәш студентҡа өйрәтергә-кәңәшләшергә бик һәүәҫ, атлығып ҡына торалар, алсаҡ йөҙ күрһәтәләр, сөнки бындағы хеҙмәткәрҙәр гелән генә ир-ат халҡы ла йәше ҡырҡтан уҙған етди ҡатын-ҡыҙ затынан булып, алсаҡ күңелле Фәхерниса араларында бер генә, шуға күрә бөтә ҡояш та уға ғына төшә ине. Ҡыҙҙың бүлмә ишеге оҙон коридорҙың иң башында – вахтер апай өҫтәленә яҡын уйылғанлыҡтан, эшкә килеүселәрҙең ҡөллөһө асыҡ ишектән үрелеп сәләм биреп үтәләр; ә йәшерәктәре, ниндәй ҙә булһа ҡыҙыҡ һүҙ табып, ҡыҙҙы шаяртып, уның ҡаршыһында нисек тә балҡып алырға, оҙағыраҡ тел сарларға тырыша; был йәһәттән бигерәк тә буйҙаҡ аспиранттар өлгөрлөк күрһәтә ине. Ҡайнап торған ошо ала-ҡола ғаләм араһынан уйсан бер егет үҙенең ғәжәп баҫалҡы тәбиғәте, Фәхернисаға сабыйҙарса һоҡланып алсаҡ ҡарашы менән айырыла ине. Йәмил тигән был эшсе егет, моғайын, Фәхернисанан саҡ ҡына кесерәк булып, ниндәйҙер заводтан электрик булып килгән, шунда уҡ үҙен институттың комсомол башлығы иткәндәр. Төпһөҙ йыһан кеүек ҡара күҙҙәрендә бөткөһөҙ тәрән мәғәнә, сер мөлдөрәп ятҡандай... Әммә барыһы араһынан тәү күргәндә үк Ренард Асылғужин тигән береһе, олпатланып ир ҡорона кереп барған аспирант, ҡыҙ күңеленә айырыуса мас килде. Оҙон һомғол буйлы, башҡорттарға хас булмаған һуҙынҡы аҡ йөҙлө, матур ҡырлас танаулы, һәр саҡ ҡара йөн костюм, ҡарҙай аҡ нейлон күлдәк кейеп, алтын ҡыҫтырмаслы ала-ҡола галстук тағып йөрөй торған күркәм егет ине был. Барлы-юҡлы заманаға яраҡлашҡан тиңдәштәре араһында шул өҫ-башы менән үк ныҡ айырылғанлыҡтан, берәй түрә, йәки һатыусы балаһылыр был, шул тиклем дә затлы кейенмәҫ ине, тип тел сағалар ине артында; әммә яҡындары уның бер ҙә улай түгеллеген, әсәһенән ҡалған йорт-йыһазлы иркен өйөнә ошонда эшләгән дворник Кипарис ҡартты фатирға керетеп, өҫтәлмә табыш алыуын, оҫта ҡәләм тибрәтеүсе булараҡ, гәзиттәргә йыш яҙған мәҡәләләре лә тос төшөм килтереүен хәбәр итәләр ине. Ҡулында даими күпкәк һары портфель булыр, аяғына кейгән һары туфлиҙары ла баҫҡаны һайын шығырлап сәләм биреп барыр. Түрә-ҡараға ярамһаҡлы татлы телле лә булғанлыҡтан, институтта уға дөйөм ихтирам, иркәләүгә яҡын йомшаҡ мөғәмәлә хөкөм һөрә. Ҡорҙаштары араһында ла күптәр ихтирам итеп, ул -- беренсе дәүмәлле сағыу йондоҙ, бына-бына фән офоғона ҡояш булып ҡалҡынырға өлгөрөп еткән ғалим, даһи, тиҙәр ине. Һәләтле һәр студенттан да йондоҙ һөйрәп сығарырға әҙер торған аҡ һаҡалы профессорҙар ғына түгел, хатта егеттең көндәштәре – аспиранттар ҙа бындай хәлгә күнеккәндәр, елкәләрендә үрләп барыусы даһи культен, өҫтөнлөгөн һүҙһеҙ танығандар ине. Ренард иһә ошоно яҡшы белеп, һыуҙағы балыҡтай йөҙә, һәр ҡайҙа ла бәйгеһе алдан йөрөй. Өйкөмләшеп ябай ғына һөйләшеп тороу булһынмы, әллә ғилми ултырышта фекер алышһындармы – йәштәр араһынан тос һүҙ уныҡы. Шуныһы ҡыҙыҡ һәм фәһемле: фекерҙәр ярышында үҙе хаҡ булмаған сүрәттә лә ул, ниндәйҙер хис-тойғоһо менән хатаһын йәһәт аңлап, теүәл йөҙ һикһән градусҡа ҡырт-боролоп, кемдер әйткән хаҡ һүҙҙе үҙ һүҙе яһап, ҡаш менән күҙ араһында хаҡ һүҙленең елкәһенә хужаларса атланып өлгөрә ала һәм теге меҫкен, үҙе лә һиҙмәй, йылғыр һыбайҙы шөһрәт түбәһенә йөкмәп-елдереп мендерә... Фәхернисаның иғтибарынан шул да яҙлығып ҡалманы: эргәһендә ир-ат затынан берәйһе һырныға башлаһа, ҡыҙ өс ауыҙ һүҙ ҡатырға ла өлгөрмәй, йылп итеп Ренард пәйҙә була ла уны “һалдыртып ала”. Теге асығауыҙ артҡы планда, нурын юйған йондоҙҙай тоноҡланып, тамам күшегеп ҡала, йор һүҙленең тел төбө бүҫкәреүен көтөп, башы ҡатып тапанып тора-тора ла мәсхәрәле хәлдә табан тайҙыра – Ренард бында ла беренселекте өлөшөнә төшкән көмөшө һанай... Ҡулъяҙмаһын оҙон ҡулында ялпылдатып машинкаға килтергәнендә лә бүтәндәрҙәй ялынып-ялбарып һорамай, күҙгә ҡарап инәлмәй, ә Фәхернисаны үҙ кешеләй иңендәге ҡабарынҡы сәс көлтәһе менән ҡуша ҡыҫып ҡосаҡлап ала ла, баҫылып ятҡан ҡағыҙҙарҙы валиктан һурып алып ташлап, үҙенекен тыға; “һылыуҡайым, тиҙерәк!” тип кенә бер өндәшә. Башҡаларҙың ҡулын иңенә ҡағылдыртыу түгел, ул хаҡта уй йөрөтөргә лә сәбәп ҡалдырмаған Фәхерниса был егеттең бәйһеҙ ҡылығын тәбиғи хәл һымаҡ итеп кисерә. Яҙылмаған ҡанун буйынса институтта ҡулъяҙмаларҙың баҫылыу тәртибе, сираты дәрәжәгә-һанға ҡарап йөрөмәһә лә, ең һыҙғанып тәүҙә Ренардтыҡына тотона ине. Ниңә йәшерергә: был егеттең егетлеге бик тә оҡшай ине уға.\nДонъя тигәнең ҡыҙыҡ: кемдең дә булһа күҙе артында уның ваҡ-төйәк ғәйбәтен һатып, еңелсә генә тел сарлап ала торған эскерһеҙ ғәҙәт була бит. Фәхернисаға шундай бер мәлдә Ренард хаҡында иптәштәренең тел ҡаҡҡанын ишетергә тура килде. Өлгәр аспиранттың, кеше булараҡ, уны башҡаларҙан айырып торған төп сифаты хаҡында бара ине һүҙ. Бында ла үҙәгәйлек – үҙәгәйлек булып ҡалалыр инде: уның хаҡындағы фекерҙәр, һис тә йәпкә йөп килмәй, ҡапма-ҡаршыға бүленеп сәкәләшә.\n-- Йыртҡыс ул, акула ул! – ти бер яҡ, шаярыпмы-ысынмы, аспиранттың йылғырлығы хаҡында. – Бөтәһен дә көтөргә була унан. Әгәр берәй мәлдә “яңылыш” ҡына муйының бөкләнеп, саҡ ҡына ҡан еҫең һиҙелһә, сабып килеп ҡабырғаңды умырып алмаҫ тимә!\n-- Йыртҡыслыҡ түгел, ә күптәребеҙгә етешмәгән сослоҡ тип атала был! – Ренардты хөкөм ҡулына бирергә теләмәй икенселәр.\n-- Ундай сослоҡ беҙгә хас түгел!\n-- Ләкин беҙ быға мохтаж. Беҙҙең халыҡ ул үтә баҫалҡы, ябай: ауыҙындағы ҡалъяһын тартып алып китһәләр ҙә “эһ!” итмәҫ. Әшептән тыш улай булырға ярамай: ҡалъяны көтөп ятып түгел, ә йолҡоп алып ҡабыу заманы хәҙер!\n-- Тимәк, йыртҡыстарса эш ҡылырға кәрәк, тиһегеҙ инде?\n-- Юҡ, джентельмендәрсә.\n-- Америка гангстерҙары кеүекме?\n-- Америка түгел беҙ!\n-- Һеҙҙең сослоҡ тап шуға тартмаймы һуң?\n-- Юҡ, беҙҙең сослоҡ башҡаса.\n-- Шулай ҙа ул сифат беҙгә битәбиғи.\n-- Ә беҙ тәбиғи итербеҙ!\n-- Кем теләр икән быны?\n-- Майлы ҡалъянан телем – теләгәнгә ҡарап ҡына йөрөмәй.\n-- Тимәк, шул сослоҡто беҙҙәргә көсләп таҡмаҡсыһығыҙ?\n-- Ниңә көсләп? Юл ғына ҡуйығыҙ – үҙе ялғанып үрәсәк. Ҡырағай алмағасҡа ашлап-ялғаған груша ботағы кеүек.\n-- Ялғауығыҙ ятбауыр – шайтан таяғы булып сыҡһа?\n-- Ниңә башҡа халыҡтарҙа һис тә ятбауыр түгел?\nҠарыулашыусылар, бармаҡтарын бөкләй-бөкләй, әлеге сослоҡ сифатын иш иткән донъяға билдәле халыҡтарҙың исемдәрен атап-һанап китәләр. Аҙаҡтан ошо һәләкәтле һорау килтереп сәпәлә:\n-- Әллә улар ҡырағай -- беҙҙән түбәнерәк баҫҡыста тора тип беләһегеҙме? Мәҙәниәтһеҙ тимәксеһегеҙме?\n-- Юҡ, тимәйбеҙ.\n-- Бәй, шулайғас? Беҙҙең халыҡ уларҙан ни яғы менән ҡайтыш? Ниңә башҡорт тап шуларҙай сос булырға, өҙөп-йолҡоп алырға тейеш түгел? Башҡалар өсөн тәбиғи сифат ниңә беҙгә битәбиғи? Донъяла улар – күпселек, шуға күрә беҙҙәргә лә донъя кимәлендә фекер йөрөтөргә кәрәк!\nОшо урында ике яҡтың да фронт һыҙыҡтары юйылып, һөжүмселәр бер-береһенең сафтарына үтеп инеп, дөйөм буталыш китә. Берҙән-бер баҫалҡы тауыш ҡына, ҡая кеүек ҡалҡынып, ҙур ышаныс менән һығымта яһай:\n-- Юҡ, егеттәр, ул донъяның кимәле бында урынһыҙ. Масштабҡа һыймаған дәүмәл бит ул халыҡ. Халыҡҡа битәбиғи сифат – кешелеккә лә һис тәбиғи түгел ул!\n-- Дөрөҫ, халыҡ ул үҙе сифат! Сифаттарҙың сифаты! – тип ҡушыла янындағыһы. Фәхерниса был икәүҙең береһе – Рәхимйән, икенсеһе Йәмил икәнен белә, сәмләнеп, фекерҙең үҫешен көтә. Әммә бәхәссе ике яҡ был табышты, төптө иғтибар итмәй, аяҡ аҫтарына һалып тыныс ҡына тапап үтә; төп яуаптың, сәтләүек эсендәгеләй, шул йөмләгә йомолғанын баштарына килтереп ҡарамайҙар. Фәхернисаға үкенес тә, ауыр ҙа был: ниңә һаман бер балыҡ башын сәйнәргә? Донъя гармонияһына үгәй килмәҫтәй йәтеш итеп халҡыбыҙ үҙ еренә, үҙ күгенә, үҙ күңеленә хас иң ҡәҙерле сифаттарҙы һайлап-һаҡлап ҡалдырғанын, артабан үҫтергәнен, теге йә был сифат уға етешмәй тип, йәки артыҡ тип ғәйепләү – быуынһыҙға бысаҡ салыу икәнлеген, әйтерһең дә, белмәйҙәр...\nШулай ҙа был ваҡиға ла Фәхерниса ҡарашында Ренардтың күркәм абруйын ҡаҡшата алманы, киреһенсә, юғарыраҡ күтәрҙе генә. Телдәрҙе тибрәтерлек көскә эйә икән, тимәк, унда нимәлер бар, тимәк, ул – күҙ күнеккән ваҡ-сыбарлыҡтан өҫтөнөрәк, мөһәбәтерәк, тип уйланы ҡыҙ. Ысындан да: Ҡояш тиклем Ҡояштың нурҙары ла, тура баҡһаң, осло уҡтай ҡаҙалмаймы ни күҙҙәргә? Үҙенең ошо уйҙарында нығынып, Ренард һынын бөтәһенән өҫтөн ҡуйып, баяғы ҡарыулашҡан Рәхимйәндең һөйләмендә лә бәндә күҙенең Ҡояшҡа ҡарата ҡарыуы һымаҡ ваҡ бер ғиллә боҫоп ятмаймы икән, тип тә уйлай ине Фәхерниса...


Гөлләмәгә тулһын көҙҙәр » Башкортостан кызы | Башҡортостан ҡыҙы\nЙылы көндәр менән хушлашырға ашыҡмайыҡ! Оҙаҡламай сағыулығы менән күңелде иркәләр әбейҙәр сыуағы етәсәк. Әйткәндәй, күптәр тап көҙ башында Ҡара диңгеҙ буйында ял итеүҙе хуп күрә. Бәрхәт миҙгелдең тәмен татып, гүзәллегенә хайран ҡалып, йәненә лә, тәненә лә сихәт ала. Етмәһә, сентябрь айы – гөрләп туйҙар үткән осор. Күреүегеҙсә, зауыҡлы еңел күлдәк кейеү мөмкинлеге бар әле. Шуға куртка менән ҡалын кофталарҙы ситкәрәк ҡуйып тороп, үҙебеҙ өсөн килешле кейем хәстәрләйек.\nЯлға йыйынғандар өсөн ырғаҡ менән бәйләнгән селтәрле башлыҡ бәйләү өлгөһө тәҡдим итәбеҙ. Көҙөн бындай уңайлы баш кейеме үҙегеҙ һәм бәләкәсегеҙ өсөн алмаштырғыһыҙ. Иң мөһиме: уларҙы бәйләү әллә ни ҡатмарлы түгел. Башлыҡ өсөн асыҡ төҫтәге еп һайлаһағыҙ ҙа була. Сөнки киләһе йәйҙә лә уны рәхәтләнеп кейергә тура киләсәк.\nТалап ителә: аҡ һәм алһыу төҫтәге еп (ирис), 1,5–1,25-се һанлы ырғаҡлы энә.\nБашлыҡтың диаметры = 28,5 сантиметр.\nЭш барышы: 8 буш күҙ йыйып, түңәрәк яһайбыҙ.\n1-се рәт: бер салыулы 15 бағана;\n2-се рәт: бер салыулы 15 бағана, уларҙың араһында икешәр буш күҙ;\n3-сө – 19-сы рәттәр һыҙма буйынса бәйләнә.\nдиаметрға еткәс, бер рәт бағаналар өҫтәмәйенсә бәйләйбеҙ. Артабан бағаналарҙы кәметә барабыҙ.\nРәттә 4 бағана ҡалғансы бәйләгәс, уратып ҡырпыуын бәйләйбеҙ. 1,25-се һанлы ырғаҡҡа алмаштырабыҙ һәм алдағы рәттәге бағаналарға берәр салыулы бағана өҫтәйбеҙ. Ошолай 3-4 рәт бәйләйбеҙ. Бәйләмде\nТәүҙә сағыуыраҡ төҫтәге туҡыма һайлап алайыҡ. Миләүшә, күксин йәки шафталы төҫтәре иң уңышлыһы булыр, моғайын да. Быйыл комбинезондар модала. Заманса ла, ҡупшы ла күренер өсөн ҡыҫҡа ыштанлы комбинезон тегәбеҙ.\nҺүрәттә 46–48-се үлсәм өлгөһө һәм 2-3 йәшлек ҡыҙ бала өсөн һыҙма күрһәтелгән. Әйҙә, әсәһен ҡабатларға яратҡан ҡыҙсыҡ та ҡыуанһын! Һоҡландырғыс кейемдәрҙе күпереп торған сәскәләр менән биҙәйек! Бындай кейем менән ижади кисәлә лә, әхирәттәр менән осрашыуҙа ла, диңгеҙ буйындағы кафела ла матур һәм нәфис күренәсәкһегеҙ.


Рөстәм Хәмитов Еңеү паркындағы Мәңгелек утҡа сәскәләр һалды // Йәмғиәт | новости башинформ.рф\n10:01, 24 февраля 2015 Йәмғиәт\nӨФӨ, 2015 йыл, 24 февраль. /«Башинформ» мәғлүмәт агентлығы, Илья Спиридонов/.\n23 февралдә Өфөлә Башҡортостан Башлығы Рөстәм Хәмитов Ватанды һаҡлаусылар көнөнә арналған тантанала ҡатнашты. Республика етәксеһе Еңеү паркында Советтар Союзы Геройҙары Александр Матросов менән Миңлеғәли Ғөбәйҙуллин һәйкәле янындағы Мәңгелек утҡа тере сәскәләр һалды.\nҺуңынан Рөстәм Хәмитов Республика Хәрби Дан музейында Бөйөк Ватан һуғышы ветерандары менән осрашты һәм уларға Бөйөк Еңеүҙең 70 йыллығы уңайынан юбилей миҙалдары тапшырҙы.\n– Һеҙ лайыҡлы кешеләр. Ныҡышмалы хеҙмәтегеҙ менән илебеҙгә тоғро булыуығыҙҙы иҫбатлағанһыҙ. Һеҙ оло хөрмәткә лайыҡ, – тип билдәләне республика Башлығы. – Еңеүҙең 70 йыллығына аҙ ғына ваҡыт ҡала. Һис шикһеҙ, беҙ барлыҡ йүнәлештәр буйынса әҙерләнәбеҙ. Бер ветеран да иғтибарһыҙ, ярҙамһыҙ ҡалмаһын өсөн эшләргә тырышабыҙ. Беҙ ошо байрамдың кешеләр күңеленә үтеп инеүен теләйбеҙ. Ул формаль рәүештә генә үтмәһен, ә бөтә быуындарға яңы тәьҫораттар бирһен ине.\nРөстәм Хәмитов Еңеүҙең юбилейына, шулай уҡ йәй көнө Өфөлә үтәсәк ШОС һәм БРИКС саммиттарына әҙерлек барышы хаҡында һөйләне.\n– Быйыл беҙ иҡтисади пландағы яңы мәсьәләләрҙе хәл итәсәгебеҙҙе аңлайбыҙ. Халыҡтың яҡланмаған ҡатламына – айырыуса бөгөн ошо финанс сығымдарын ауыр кисергән кешеләргә ярҙам итергә тырышабыҙ. Беҙ мохтаж ғаиләләр дотациялар, субвенциялар, адреслы социаль түләүҙәр алһын өсөн тырышабыҙ. Тәү сиратта ярҙамға мохтаж булыусыларға булышлыҡ итәбеҙ, – тине республика етәксеһе.\nТөбәктәге иҡтисади хәлде тикшереп, Башҡортостан Башлығы власть һәм эшҡыуарлыҡтың килешеп эш итеүе кәрәклеген билдәләне.\n– Минән: «Башнефть» дәүләт милкенә ҡайтарылдымы?» – тип һорайҙар. Ҡайтарылды тип яуаплайым, Башҡортостанда ла «Башнефть» милкенең бер өлөшө буласаҡ. Кисә мин республика буйлап йөрөнөм, нефть һурҙырғыстарҙы күрҙем. Уларҙың республикабыҙҙыҡы икәнлеген аңлайбыҙ. Берәй ниндәй тәртипһеҙлек юҡмы икән тип ҡарайһың, – тип һыҙыҡ өҫтөнә алды Рөстәм Хәмитов.\nРеспублика етәксеһе ветерандарға артабан да «сафта» ҡалыуҙарын һәм йәмәғәт эштәре менән әүҙем шөғөлләнеүҙәрен дауам итеүҙәрен теләне.\nТеги: ветерандар,ватанды һаҡлаусылар көнө,бр башлығы


«Сөмбөлә» байрамы – Централизованная библиотечная система Хайбуллинский район\nГлавная » Новости » «Сөмбөлә» байрамы\nВәлит ауылы китапханаһы «Эко – мин! Эко – беҙ! Эко – донъя!» инновацион-имиджлы район конкурсы сараһы сиктәрендә балалар баҡсаһы, мәктәп һәм «Ағинәйҙәр» клубы ағзалары менән берлектә «Сөмбөлә» байрамы үткәрҙе. Сараның маҡсаты – халҡыбыҙҙа милли мәҙәниәтебеҙгә һөйөү тәрбиәләү, уларҙы милли байрамдарыбыҙ менән таныштырыу, үҙ көсөбөҙ менән үҫтергән экологик яҡтан таҙа ризыҡ менән туҡланыу.\nТарихҡа күҙ һалһаҡ, байрам 21 – 23 сентябрҙә, көҙгө тигеҙлек мәлендә уҙғарылған. Уңыш байрамында күбеһенсә ир-егеттәр ҡатнашҡан. Улар ҡырға сығып, ҙур байрам ойошторған, ат сабыштары уҙғарылған, батырҙар билдәрен көрәштә һынаған. Ҡорбан итеп йылҡы, һыйыр салғандар, оло инәй-олатайҙарҙан фатиха алғандар, Ер-әсәгә уңыш өсөн рәхмәт әйткәндәр. Тора-бара был йола ярайһы уҡ үҙгәрештәр кисергән, байрамда ҡатын-ҡыҙҙар, йәштәр генә ҡатнаша башлаған. Улар кендек инәләренә бүләктәр биреп, ололарҙан фатиха алған. Байрамдың иң сағыу өлөшөнөң береһе булараҡ, Сөмбөләне һайлау традицияға инеп киткән. Ана шул традицияны бынан бер нисә йыл элек Башҡортостан Республикаһы ҡатын-ҡыҙҙар йәмғиәте тергеҙә лә инде.\nБалалар уңыш йыйыу уйындарында етеҙлектә көс һынашты, йомаҡтарға яуап та эҙләне, мәҡәлдәр ҙә йыйҙы, йыйылған ҡунаҡтар күмәкләп бейеп тә алды.\nАғинәй Заһира Нурислам ҡыҙы Сафина йортобоҙға, илебеҙгә именлек, бәрәкәт, киләһе йылдарҙың да мул уңышлы булыуын теләп, сараны ойоштороусыларға рәхмәт әйтеп үтте. Күнелле сара һуңынан байрамдың бағымсыһы фермер Мөнир Яһанур улы Рәхмәтуллиндың тәмле күстәнәстәре, бүләктәре таратылды.\nЛитературно – музыкальный экологический час «Твоя земля» →


Сәскәләр үҫтереү ѳсѳн дә Гѳл телен белеү кәрәк » "Урал" гәзите\nМатурлыҡтың бер ѳлгѳһѳ булған сәскәләрҙе кем яратмай икән? Сағыу тѳҫтәре менән күҙҙе ҡамаштырған сәскәләрҙе кескәй балаларҙан алып ололарға тиклем үҙ итә. Бер байрам да, бер генә тантана ла сәскәһеҙ үтмәй. Сәскәләр урамдарҙы, баҡсаларҙы, парктарҙы, йорттарҙы йәмләй, ә бүлмә гөлдәре ҡайһылай матур һуң! Донъяла сәскәләрҙән дә матурыраҡ, наҙлыраҡ әйбер юҡ. Ә ауыл йәмен, бәҫен күтәреүсе, матурлыҡ ѳләшеүсе, күҙҙең яуын алып ултырған сәскәләр үҫтереүсе ҡатын- ҡыҙҙарыбыҙ икеләтә матурҙыр. Үҫтергән сәскәләренә үҙҙәре генә һоҡланып ҡалмай, тирә- яҡҡа ла матурлыҡ тарата.\nКѳҙҙѳң матур кѳнѳндә, уңыш йыйыр алдынан Әхмәр ауылында сәскәләр байрамы үтте. Яҙын иғлан ителгән “Cәскәләр - тормош йәме” конкурсында ҡатнашыусылар бер аҙ тулҡынланып мәҙәниәт йортона йыйылды, улар сәскәләрҙән гөлләмәләр яһап алып килгән, өҫтәлгә композицияларын урынлаштырҙы, тәжрибәләре менән уртаҡлашты. Эйе, Әхмәр ауылы ҡатын-ҡыҙҙары үҙ эштәрендә сәскәләрҙең матурлығына ғына түгел, үҙҙәренең баҡсаларындағы уңышҡа ла иғтибар биргән, сөнки йомарт көҙҙөң байлығы - еләк-емеш һәм йәшелсәләр тәмле генә түгел, матур ҙа. Ҡар иреү менән, ләлә сәскәләре хужабикәләр баҡсаһын тѳрлѳ төҫкә күмә. Артабан - нәркәс, ирис, пион, лилиә, георгин, астра, ҡыҙғылт һары бәрхәт сәскәләр, алиссум, гладиолус, ҡәнәферҙәр... Быларҙың барыһын да Әхмәр хужабикәләре үҫтерә. Ауылда сәскә яратыусылар байтаҡ, үҫтереп күршеләренә лә тарата. Апалы- һеңлеле Әлфиә Дәүләтова, Байрамбикә Яҡупова һәм Зѳлхизә Таһироваларҙың баҡсаһында ниндәй генә сәскәләр юҡ... Йылда ла сәскәләрҙең 40-50 тѳрѳ булып китә.\nЗѳлхизә апай Силәбе ѳлкәһенән ят-ят сәскәләр яҙҙырып алып үҫтерә. Яңы орлоҡтар алып һынап ҡарай, ҡайһылары шунда уҡ үҫеп китә, икенселәре, йылы яҡтарҙы нығыраҡ яраталыр, ахырыһы, артыҡ шәбәймәй. Тәжрибә шулай туплана, баҡсасы оҫтара бара. “Баҡсалағы сәскәләремә көн дә иртән тороп сәләм бирәм, сәскә атмайыраҡ ултырһа, һѳйләшеп тә алам. Йәшелсәләрҙең беҙҙең яҡҡа яраҡлаштырылған, һы- налған сорттарын ултыртырға тырышам, - ти Зѳлхизә апай. - Ва- ҡытында утап, һыуын һибеп, төбөн йомшартып торһаң, уңышты йәлләмәй улар”. Байрамбикә апайҙың да баҡсаһы үҙенсәлекле биҙәлгән. Автомобиль тәгәрмәстәре, аяҡ кейемдәре, пластик һауыттар һәм башҡа хужалыҡта кәрәкмәгән әйберҙәр эшкә егелгән. Ҡоймаға эсле-тышлы һүрәттәр тѳшѳрѳлгән. Ә Әлфиә апай ҡыҙы Рита менән лилиә сәскәләренә ѳҫтѳнлѳк бирә. Лилиәләрҙең 18 тѳрѳ булып киткән, бынан тыш георгиндарҙы һәм башҡа сәскәләрҙе лә яратып үҫтерә. Ауылға инеү менән үҙенсәлекле итеп биҙәлгән баҡса ҡаршы ала. Матур, сағыу петуниялары, раузалары, лилиәләре һәм матур һауыттарға ултыртып, эленгән сәскәләр араһында Зилә Мѳхәмәҙиеваны күрергә була. Зилә апай хаҡлы ялға сыҡҡас, ныҡлап сәскә үҫтереү менән шѳғѳлләнә. Әхмәр килене Рәлиә Шуматбаеваның баҡсаһына ла кеше һоҡланып ҡарай. Иркен баҡсала ниндәй генә сәскәләр юҡ. Ғѳмүмән, килендең емеш- еләге лә, һуған-кишере лә уңа. Йыл да мул уңыш алыуға ѳлгәшә ул. Ҡәйнәле-киленле Рәйлә һәм Айгѳл Абдуллиналар ҙа ѳй уратып сәскә үҫтерә. Айгѳл петунияларға ѳҫтѳнлѳк бирә. Әйткәндәй, уңған килендең помидор, баклажан, ташҡабаҡтары мул уңыш бирә. Гѳлфирә Сәлимова баҡсаһына быуа ла эшләп ебәргән, тѳрлѳ һауыттарҙа сәскәләр урын алған. Шулай уҡ йәй буйы баҡсаларында сәскә үҫтереүсе Сәүиә Йомадилова, Гѳлсәсәк Баһауетдинова, Гѳлсѳм Мәғәфүрова, Венера Баһауетдинова, Наилә Нәғимова, Рәшиҙә һәм Лилиә Нәҙербаевалар, Илүзә Шәйәхмәтова һәм Илүзә Вәлиеваларҙы тик маҡтап ҡына телгә алырға була. Хужабикәләрҙең баҡсаһы һәр ваҡыт йылынғас, иң күңелле ваҡыттар етә. Һөйөп-маҡтап ҡына үҫтергәнгәме, уларҙың баҡсалары һәр ваҡыт шау сәскәгә күмелеп ултыра. Иртә яҙҙан ҡырау төшкәнгә тиклем күҙҙе ҡамаштыра улар. Сәскәләргә арналған матур кисәлә шиғырҙар уҡылды, викторина барышында иһә сәскәләр тураһында күп ҡыҙыҡлы һәм ғәҙәти булмаған факттар асыҡланды. Мәҙәниәт йорто хеҙмәткәрҙәре миҙгел дауамында лайыҡлы баҡсаларҙы фотоға тѳшѳрҙѳ, йыйылыусылар әҙерләнгән слайдты ла ҡараны. Һәр кем тырышҡан, шуға ҡатнашыусыларға Рәхмәт хаттары, иҫтәлекле бүләктәр тапшырылды. Әйткәндәй, мәҙәниәт йорто хеҙмәткәрҙәре үҙҙәрендә генә сәскә үҫтереп ҡалмай, йорт алдында ла матурлыҡ барлыҡҡа килтергән. Юҡҡамы ни сәскәләр үҫтереү буйынса Әхмәр мәҙәниәт йорто быйыл беренсе урынға сыҡҡан. Матурлыҡты күрә беләйек. Баҡсала түккән көс бушҡа китмәй, үҫемлектәр рәхмәтле була белә.


Материалы за Февраль 2010 года » Страница 4 » Архив газеты "Йәшлек"\nХәрәкәттә - бәрәкәт, алға атлайыҡ! Башҡортостан, Сәйәсәт\nРеспублика башлығының быйылғы Мөрәжәғәтнамәһе «Башҡортостанды артабан да модернизациялау – XXI быуатта именлеккә һәм сәскә атыуға юл» тип атала. Унда республиканың алдағы көндәргә маҡсаты, үҫешен күҙаллауҙар, аныҡ эштәре тулыһынса сағыла.\nРәсәй Президенты Дмитрий Медведев үҙенең «Рәсәй, алға!» программаһында билдәләүенсә, илдең бөгөнгө быуыны ҙур мираҫ алды. Беҙҙең ата-бабаларыбыҙҙың тырышлығы, ныҡышмалылығы менән лайыҡлы яуланған һәм фиҙакәр хеҙмәтенән килгән мираҫты. Ҙур ил биләмәһе, тәбиғәт байлыҡтары, сәнәғәт потенциалы, фән, техника, мәғариф һ.б. ҡаҙаныштар, армия, флот, ядро ҡоралы тарихы... Быларҙы нисек тағы ла ҡеүәтлерәк итергә һуң?\nЭйе, беҙгә мираҫ ҡалды, әммә булған проблемалар ҙа ҡатмарлы ине. 90-сы йылдарҙан алып республикала үҫеш йәһәтенән алға ынтылыш ныҡ көслө булды. Ҡала-ауылдарҙың йөҙө үҙгәрҙе. Газ үткәреү, юл, күпер төҙөү, торлаҡ йорттар һалыу буйынса ҙур эш башҡарылды.\nӨфөлә Башҡортостан украиндарының VI съезы асылды. Форумда 276 делегат ҡатнаша, улар араһында Мәскәү, Киев, Полтава, Львов ҡунаҡтары бар. Съездың төп маҡсаттарының береһе – украиндарҙың «Кобзарь» республика милли-мәҙәни үҙәгенең 20 йыллыҡ эш һөҙөмтәһен барлау.\nРеспубликала «Торлаҡ – 2010» күҙәтеү-иҫкәртеү операцияһы башланды. Уның маҡсаты – кеше йәшәгән ерҙә янғын сығыуҙы иҫкәртеү, матди һәм социаль юғалтыуҙарҙы кәметеү, янғын һүндереүгә әҙерлек кимәлен күтәреү. Дәүләт янғын күҙәтеүе хеҙмәткәрҙәре, йорттарға килеп, хәүефһеҙлек талаптары үтәлешен тикшерәсәк.\nУңыштар күп, әммә тынысланырға иртә Яңылыҡтар\nБР Мәғариф министрлығы коллегияһының киңәйтелгән ултырышында тармаҡтың көнүҙәк мәсьәләләре тикшерелде.\nБашҡортостандың мәғариф системаһы – Рәсәйҙә иң ҙур һәм алдынғы системаларҙың береһе. Бөгөн был тармаҡ 4500 белем биреү учреждениеһын үҙ эсенә ала. Уларҙың барлыҡ типтарында бөтәһе 870,2 мең кеше белем ала һәм 90 меңгә яҡын уҡытыусы эшләй. Беҙҙәге белем һәм тәрбиә усаҡтарының матди-техник базаһы ла күп төбәктәргә өлгө булырлыҡ. Йыл һайын тиҫтәләгән яңы мәктәп сафҡа индерелә. Былтыр, мәҫәлән, 34 яңы учреждение файҙаланыуға тапшырылды. 2009 йыл шулай уҡ республикабыҙҙа меңенсе мәктәптең үҙ уҡыусыларын ҡабул итеүе менән иҫтәлекле.\nЕңеүҙең 65 йыллығы уңайынан һәм Рәсәйҙең башҡа ҡалалары өлгөһөндә Стәрлетамаҡта ла ветерандарҙы бушлай хеҙмәтләндереүсе такси эшләй башланы. Был акцияла ҡаланың ике тиҫтәгә яҡын такси хеҙмәте ҡатнашырға теләк белдергән. Хәҙер Бөйөк Ватан һуғышы ветерандары үҙҙәрен оҙатып йөрөүсе менән, машина саҡыртып, поликлиникаға, дауахана, дарыухана, пенсия фондына йәки халыҡты социаль яҡлау идаралығына бушлай бара ала.\nӨфөлә 2009 йылда бойомға ашырылған маҡсатлы ҡала программалары һаны, 2008 йыл менән сағыштырғанда, өстән бер өлөшкә тиерлек артҡан. Ҡалала йыл эсендә 39 программа тормошҡа ашырылды – был уҙған йылға ҡарағанда туғыҙға күберәк. Улар араһында иң ҙур блокты социаль программалар (31) тәшкил итә.\nавторы: admin | 25 февраля 2010 | Фекерҙәр (0) | Тотош уҡырға\nБатырҙар бил һынашты Яңылыҡтар » Спорт\nМилли көрәш республикабыҙҙа уҙғарылған спорт ярыштары араһында ҙур урынды биләп тора. Ул егеттәрҙе бала саҡтан физик ныҡлыҡҡа өйрәтергә һәм патриотик рухта тәрбиәләргә ярҙам итә. Ошо көндәрҙә баш ҡалабыҙҙың Киров районы мәктәптәре уҡыусылары араһында Мостай Кәрим исемендәге 158-се башҡорт гимназияһында милли көрәш буйынса спартакиада үтте. Ул, ғәҙәттәгесә, парадҡа баҫыу һәм гимн аҫтында флаг күтәреүҙән башланды. Өфө ҡалаһының төп тренеры Фәнис Уразбахтин баш судья вазифаһын башҡарҙы. Рәсәй чемпиондары Юнир Ильясов, Винер Хәйбуллин, донъя призеры Наил Мөхәмәтйәнов кеүек билдәле батырҙарҙы үҫтергән тренер, ярышты баһалап:«Беҙ йәштәрҙе үҫтереүгә ярҙам итһәк, бер нисә йылдан улар еңеүселәр сафын тултырасаҡ. Рәсәй буйынса 3-сө урынды яулаусы Вадим Зөлҡәрнәев бала саҡтан, Руслан Шәйхетдинов 16 йәшенән көрәшә башланы. Бөгөн улар өсөн бик шатмын».\nҠар бураны уйнатып... Яңылыҡтар » Спорт\nӨфөнөң «Олимпик-парк» тау саңғыһы комплексында журналистар менән мәктәп уҡыусыларының йыйылма командалары араһында тау саңғыһы буйынса ярыштар үтте. М. Кәрим исемендәге 158-се һәм Ф. Мостафина исемендәге 20-се ҡала башҡорт гимназиялары уҡыусыларының журналистар менән шахмат, футбол һәм волейбол уйнауы хаҡында гәзит уҡыусыларыбыҙ хәбәрҙар. Ошо көндәрҙә БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ, «Башҡортостан» дәүләт телерадиокомпанияһы һәм Ф. Мостафина исемендәге 20-се ҡала башҡорт гимназияһы йыйылма командалары саңғыға баҫты. Был оҫталыҡ та, батырлыҡ та талап иткән спорт ярышын БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ һәм «Йәшлек» гәзите редакцияһы ойошторҙо. Тауҙан саңғы менән шыуыу туп тибеү түгел. Ул даими шөғөлләнеүҙе талап итә.\nФәнде үҙ иткән йәштәр сафы тулылана Мәғәриф\nФән – ҙур сабырлыҡ, ныҡышмалылыҡ талап иткән ауыр ҙа, ҡатмарлы ла өлкә. Әммә, шуға ҡарамаҫтан, һуңғы йылдарҙа фән юлын һайлаусы йәштәр һаны арта бара. Әлеге ваҡытта республиканың юғары уҡыу йорттарында 2472 аспиранттың уҡыуы, шуларҙың 2472-һе, йәғни 87 проценты 30 йәшкә тиклемге йәштәр булыуы тап ошо хаҡта һөйләй.\nЙәштәрҙең фәнгә ынтылыуының төп сәбәптәренең береһе – республикабыҙҙа фән менән шөғөлләнеү өсөн мөмкинлектәрҙең киңәйеүе. Йәш ғалимдар араһында төрлө конкурстар ойошторола, уҡыуҙа һәм ғилми эҙләнеүҙәрҙә юғары һөҙөмтәләргә өлгәшкән аспиранттарға һәм докторанттарға Башҡортостан Президенты стипендиялары тапшырыла, ә инде республиканың иҡтисади һәм социаль үҫешенә йоғонто яһарҙай юғары уңыштары һәм асыштары булған йәш фән әһелдәренең хеҙмәте Дәүләт йәштәр премияһына лайыҡ була. Шулай уҡ ҡыҙҙар һәм егеттәр сит илдәрҙең абруйлы уҡыу йорттарына барып, үҙҙәренең белемен камиллаштырып, сит ил тәжрибәһен өйрәнеп ҡайта ала. 2006 йылда булдырылған республикабыҙ Президенты гранты ла фән өлкәһенә яңы аяҡ баҫҡан йәштәр өсөн ҙур дәртләндереү сараһы һәм матди ярҙам булып тора.\nБелемле һынауҙан ҡурҡмай Мәғәриф\nУҡыу йылы яңы ғына башланған кеүек ине, икенсе ярты йыллығына ла аяҡ баҫтыҡ. Йылды яҡшы һөҙөмтәләр менән тамамлау өсөн уҡыусыларҙың бар көсөн уҡыуға ғына биреп, тырышып уҡый торған мәле. 11-се синыф уҡыусылары өсөн иһә айырыуса яуаплы осор. Алда хәл иткес имтихандар тора. Уларҙы нисек тапшырыуыңдан, мәктәпте уңышлы тамамлау менән бер рәттән, юғары уҡыу йортона уҡырға инеү-инмәү мәсьәләһе лә хәл ителәсәк. Сығарылыш имтиханы булараҡ, берҙәм дәүләт имтиханы яңы индерелә башлаған осорҙа йәмәғәтселектә ҙур шау-шыу тыуҙырғайны. БДИ һорауҙары шул тиклем ҡатмарлы, уны хатта вуз уҡытыусылары ла эшләй алмай икән, тигән һүҙҙәр таралды. Балаларыбыҙ нисек кенә итеп тапшырыр икән, тип борсолдо ата-әсәләр. Уҡытыусылар иһә, уҡыусылар белемен аҡлай алырмы, тип хафаланды. Хәҙер иһә БДИ һынау осорон үтте, бер нисә йыл дауамында уҡыусылар БДИ формаһында дәүләт сығарылыш имтихандары тапшырып, тәжрибә тупланы.


Мегафермаға ҙур өмөт бағлана\nБаймаҡ районына рәсми эш сәфәре менән Башҡортостан Республикаһы Хөкүмәте Премьер-министры урынбаҫары И.С. Тимерғәлин килеп китте. Вице-премьер район хакимиәте башлығы И.Х. Ситдыҡов, уның ауыл хужалығы буйынса беренсе урынбаҫары А.Б. Шәрипов, «Урал аръяғы-Агро» МТС-ының генераль директоры Ф.Б. Сәмиғуллин оҙатыуында төбәктә урып-йыйыу эштәренең барышы менән танышты, Күлтабандағы мегаферманың бөгөнгө һулышы менән ҡыҙыҡһынды.\nИлдар Сәғит улы үҙенең ра-йондағы эш сәфәрен Урғаҙа ауылындағы ырҙын табағында «Урал аръяғы-Агро» МТС-ының быйылғы ашлығын ҡарау менән башланы, уның сифаты менән ҡыҙыҡһынды. Ашлыҡтың дымлылығы унда 13,4 процент тәшкил итә, был иһә бөтөн талаптарға яуап бирә. Вице-премьер МТС-тың эшмәкәрлегенән ҡәнәғәт ҡалды. Ошонда уҡ предприятиеға иген һаҡлау өсөн келәттәрҙең етешмәүе проблемаһы ла күтәрелде. И.Тимерғәлин районда хужаһыҙ объекттар буйынса эштең нисек ойошторолоуы хаҡында һорашты.\nСәфәр артабан Йылайыр ауыл биләмәһендәге крәҫтиән-фермер хужалыҡтары баҫыуҙары буйлап дауам итте. Әйтергә кә-рәк, был төбәктә КФХ-ларҙың күбеһе ураҡты тамамлаған. Әле А.Шәрәфетдинов крәҫтиән-фермер хужалығында урып-йыйыу эштәре бара. Илдар Сәғит улы фермер һәм район хакимиәте етәкселәре менән һөйләшеү барышында тап А.Шәрәфетдинов КФХ-һы базаһында элиталы сорттар орлоғон үрсетеү буйынса үҙәк булдырырға тәҡдим итте. Ошондай уҡ үҙәк Хәйбулла районында ла буласаҡ. Киләсәктә был ике хужалыҡ элиталы орлоҡ менән Урал аръяғы райондарын тәьмин итергә тейеш.\nМегаферма өсөн мал аҙығы әҙерләү дауам итә «Урал аръ-яғы-Агро» МТС-ы әле кукуруздан силос һала. Вице-премьер уның барышы менән ҡәнәғәт ҡалды.\nХөкүмәт Премьер-министры урынбаҫары район өсөн генә түгел, республика өсөн дә мөһим проекттарҙың береһе Күлтабандағы мегаферманың бөгөнгө эшмәкәрлегенә айырым иғтибар бирҙе. Ул комплекстың барлыҡ объекттарында булды, һыйырҙарҙы һәм быҙауҙарҙы ҡарау менән ҡыҙыҡһынды, проблемаларҙы өйрәнде. Илдар Сәғит улы, мегаферманы үҫтереү бөгөнгө көндөң иң мөһим бурыстарының береһе, тип билдәләне, һәм был комплекс үҙен тулыһынса аҡларға тейеш.\nИ.С. Тимерғәлин Баймаҡ районына сираттағы эш сәфәренән ҡәнәғәт ҡалды, үҙенең теләк-тәҡдимдәрен еткерҙе.


25 майҙа Башҡортостан хөкүмәте премьер-министрының беренсе урынбаҫары Андрей Назаров Өфө районындағы яңы йоғошло сирҙәр дауаханаһында төҙөлөш эштәренең тамамланыуын тикшерҙе. Республика Министрҙар кабинетының матбуғат хеҙмәте мәғлүмәте буйынса, 1 июнгә тиклем объектта эшләтеп ебәреү-көйләү эштәрен тамамлау һәм махсуслаштырылған медицина ҡорамалын, шул иҫәптән үҙ аллы елләтеүҙе сафҡа индерә башлау планлаштырыла.\nИнфекция үҙәге — тиҙ төҙөлгән модуль конструкцияларынан бер ҡатлы комплекс. Унда тәүлек әйләнәһенә эшләгән 100-гә яҡын, шул иҫәптән 62 бер урынлыҡ һәм 18 реанимация боксы бар. Хеҙмәткәрҙәр өсөн ятаҡ — айырым бинала. Санитар транспортты эшкәртеү майҙансығы, таҙартыу ҡоролмалары, резерв туҡланыу сығанаҡтары, ҡаҙанлыҡ бүлмәһе, кислород станцияһы хәүефһеҙ аралыҡта урынлашҡан.\nТөп бина ярым түңәрәк рәүешендә төҙөлгән. Унан дауалау бүлексәләре тармаҡлана. Бөтәһе лә таҙа һәм сирлеләр зонаһына бүленгән.\n«Башҡортостан Башлығы Радий Хәбиров алдыбыҙға ҡыҫҡа ваҡыт эсендә коронавирус йоҡторған ауырыуҙарҙы дауалау өсөн яңы инфекция үҙәге төҙөү бурысын ҡуйҙы. Уға ҡарап, дауахана республикала иң яҡшыһы исеменә дәғүә итә ала, тип әйтергә була. Улай ғына ла түгел. Илдә иң яҡшыһы булырға мөмкин. Төҙөлөштөң рекордлы сроктарын (55 көн) иҫәпкә алғанда, был – ысын уңыш. Хәҙер уның тулы хоҡуҡлы хужалары – табиптар, – тине Андрей Назаров. – Беҙ барыһына ла мобилизацияның һәм эшкә традицион бюрократик алымдарҙан баш тартыуҙың тиҙ һәм сифатлы һөҙөмтәгә өлгәшеүгә мөмкинлек биреүен күрһәттек».\nБеренсе вице-премьер төҙөүселәргә фиҙаҡәр һәм һөнәри хеҙмәттәре өсөн рәхмәт белдерҙе.\n«Төҙөүселәребеҙ көндөҙ ҙә, төндә лә эшләне. Был – ысын ҡаһарманлыҡ. Уларға сикһеҙ рәхмәтлемен», – тип билдәләне Андрей Назаров һәм Башҡортостандағы төҙөлөш тәжрибәһе менән башҡа төбәктәрҙең дә ҡыҙыҡһына башлауын өҫтәне.\nАлдан хәбәр ителгәнсә, инфекция үҙәген төҙөү эшендә ҡулланылған материалдарҙың 80% ашыуы Башҡортостанда етештерелгән. Хәҙерге шарттарҙа был урындағы етештереүселәр өсөн һиҙелерлек ярҙам булды.


Кемдер Ожмахтың еҫен дә татымаҫ… | "Ваҡыт!"\nКемдер Ожмахтың еҫен дә татымаҫ…\n27 Июн 2012 Оставить комментарий\nАвтор: wakyt в Гонаһтар, МӨСЛИМӘ (ҡатын-ҡыҙҙар өсөн), Хиджәб\nЯңыраҡ телевизорҙан, «Йома» тапшырыуында, минең элекке таныш бер ҡыҙыҡайҙы мосолманса кейемдә күреп ҡалдым. Һәм шунда уҡ кәләш тураһында уйлап та ҡуйҙым. Шундай кәләш тураһында хыялланам мин. Үҙе матур, үҙе ихлас, үҙе итәғәтле, үҙе мосолмандарса кейенеп йөрөй… Ғөмүмән, мосолманса кейенгән һәр ҡыҙ ҙа ҙур-ҙур ихтирамға лайыҡ ул. Күпселек ҡыҙҙарҙың бит был турала уйлағыһы ла килмәй. Йәнәһе, ундайҙарға егеттәр әллә ни ҡарай һалып бармай, дискотекаға ла сығып булмаясаҡ, таныштарыңдың да сәйерһенеп ҡарай башлауҙары мөмкин һәм башҡа, һәм башҡа. Йәнәһе лә, оло йәшкә еткәс, намаҙ уҡый башларбыҙ, яулығын да ябынырбыҙ әле.\nТик егеттәрҙең дә бит төрлөһө була. Үҙҙәре йәшлек мәлен аҙғынлыҡта, матур ҡыҙҙар ҡосағында үткәрергә тырышһалар ҙа, кәләшкә әҙәпле, тыйнаҡ ҡыҙҙарҙы һайлайҙар. Тик дискотекаларҙың да бит төрлөһө була. Бейеп-йырлап ҡына ҡалмайҙар, тағы ла «күңеллерәк» булһын өсөн «төшөрөп» тә алалар. Ә ҡайҙа эске – шунда аҙғынлыҡ. Ә буласаҡ әсә өсөн былар бер ҙә генә лә һәйбәт түгел. Тик таныштарҙың да төрлөһө була. Араларында ысын дуҫтар бар. Улар һине һәр хәлдә лә аңлар. Ысын дуҫ булмағандар ҙа бар. Улар һинән ҡасан да булһа барыбер китер ине. Оло йәшкә етеүең дә бик икеле. Кеше хатта киләһе минутта үҙе менән ни булырын әйтә алмай. Шулай булғас, тағы ла берҙе ҡабатлайым: мосолманса кейенгән һәр ҡыҙ ҙур ихтирамға лайык. Хәҙерге йәштән үк шундай оло һайлау эшләгәндәр икән, аҙаҡтан да тормош һынауҙары алдында ҡаушап ҡалмаҫтар.\nОшо бәләкәй генә фекеремде бер нисә аят һәм хәҙис менән тамамлап ҡуйғым килә. «Ҡөрьән – уйлана белгәндәр өсөн», — тиелгән бит, килтерелгән өҙөктәрҙе уҡып, бәлки, ысынлап та, шул уйлана белгәндәр уйға ҡалыр…\n«Әй Пәйғәмбәр! Үҙ ҡатындарыңа, ҡыҙҙарыңа һәм иманлы кешеләрҙең ҡатын-ҡыҙҙарына әйт: өҫтәренә улар бөркәнсектәр төшөрһөн. Был уларҙы ҡолдарҙан һәм еңел холоҡло ҡатындарҙан айырып торор һәм улар кәмһетелмәҫ. Аллаһ – Ярлыҡаусы, Рәхимле!» (Ҡөрьән, «Фирҡәләр» сүрәһе, 33:59).\nҺәм, шулай уҡ, Мөхәммәт пәйғәмбәребеҙҙең (саллаЛлаһу ғаләйһи үә сәлләм), киләсәкке мосолмандар өсөн иң ҡурҡыныс нәмәләрҙең береһе – ҡатын-ҡыҙ фетнәһе, тип әйтеп ҡалдырған һүҙҙәре бар.\nҺәм тағы ла бер хәҙистә шулай тиелә: Ахырызаман алдынан үҙҙәре кейенгән дә һәм шул уҡ ваҡытта яланғас та булған ҡатын-ҡыҙҙар килеп сығыр, улар ир-аттарҙы үҙҙәренә ылыҡтырыу өсөн, атлағанда эйелеп-бөгөлөрҙәр һәм башҡаларҙы ла шуға саҡырырҙар, ә үҙҙәренең баштары сайҡалып барған дөйә үркәсе кеүек булыр. Улар Йәннәткә инмәҫ, хатта Йәннәттең бик алыҫ аранан һиҙелеп торған еҫен дә татымаҫ!..\nPrevious Нәсихәттәр Next Ураҙа байрамының тәртибе


“Беҙ яҡшыраҡ булдырабыҙ!” – » «Йәшлек» гәзите | Газета "Йэшлек"\nГазета "Йәшлек" » Сәйәсәт » “Беҙ яҡшыраҡ булдырабыҙ!” –\n21.12.2018 “Беҙ яҡшыраҡ булдырабыҙ!” –\nРадий Хәбиров йыллыҡ мөрәжәғәтнамәһендә Башҡортостандың яңы девизын билдәләне\n“Торатау” конгресс-холы. Яңы етәксе. Беренсе Мөрәжәғәтнамә. Башҡортостан Башлығы вазифаһын ваҡытлыса башҡарыусы Радий Хәбиров БР Дәүләт Йыйылышы – Ҡоролтай депутаттарына йыллыҡ Мөрәжәғәтнамә менән сығыш яһаны.\nРадий Хәбиров һүҙен, мин бөгөн күбеһенсә кешеләр тураһында һөйләйәсәкмен, тип башланы. Залда хеҙмәт алдынғылары ла ултыра ине. Һәр берегеҙ тураһында һоҡланыу менән һөйләргә була, һеҙ быға лайыҡ, тине республика етәксеһе.\n– Һеҙ республиканы ҡатмарлы йылдарҙа етәкләнегеҙ. Илдең ныҡлы төбәге итеүгә ҙур тырышлыҡ һалдығыҙ. Бының өсөн һеҙгә ҙур рәхмәт, Мортаза Ғөбәйҙулла улы, – Радий Хәбировтың был һүҙҙәрен бөтәһе лә хуплап ҡул сапты. Республика етәксеһе шулай уҡ Рөстәм Хәмитовҡа ла рәхмәт һүҙҙәре еткерҙе.\nТүбәндә – сығыштан ҡайһы бер мөһим өҙөктәр.\nБөтә уңайлы шарттар – балаларға\nМөрәжәғәтнамәне, депутаттарҙан һәм рәсми кешеләрҙән башҡа, бик күп ябай, әммә үтә яуаплы хеҙмәт кешеһе лә тыңланы. Башлыҡ уларҙың исем-фамилияһын атап, рәхмәт һүҙҙәрен еткерҙе.\nРеспублика етәксеһе балалар баҡсаларында өс йәшкә тиклемге сабыйҙар өсөн ясле төркөмдәре талап ителеүен телгә алды. 2021 йылғаса яңы 49 балалар баҡсаһын сафҡа индереү күҙаллана. Әлбиттә, был проблеманы тулыһынса хәл итмәй.\n– Әҙерәк сығым талап ителгән варианттарҙы ла ҡарарға кәрәк, – тине Радий Хәбиров. – Муниципалитеттарға биналар бүлеү, ихтыяж булған саҡта шәхси балалар баҡсалары, тәрбиә һәм ҡарап тороу төркөмдәре асыуҙы ойошторорға кәрәк.\nРеспублика етәксеһе балалар баҡсаһына ҡағылышлы тағы бер мөһим хәбәрҙе еткерҙе. Был – баҡсаға түләүгә бәйле ата-әсәләргә компенсация. Әлеге тема буйынса балалары баҡсаға йөрөүсе ғаиләләр яҡшы хәбәрҙар. Радий Фәрит улы, балаларға бик наҙлы ла, хәстәрле лә ҡарашта булыуын күрһәтте инде, шуға ла ул ата-әсәләрҙе түләүҙәр йәһәтенән аңлай һәм компенсация өсөн Хөкүмәткә тәҡдимдәр әҙерләргә ҡушты. Яҡынса бер миллиард һум аҡса талап ителә. Радий Хәбиров, был сумманы табасаҡбыҙ, тине.\nРадий Хәбиров һаулыҡ һаҡлау тармағына ҡағылышлы күҙаллауҙар менән дә уртаҡлашты. Әлбиттә, Башҡортостан Башлығы вазифаһын ваҡытлыса башҡарыусы был тармаҡтағы проблемаларҙы яҡшы белә.\n– Беҙҙә иҫке, авария хәлендәге һаулыҡ һаҡлау учреждениелары күп. Ауыл амбулаториялары ла шулар иҫәбендә. Ҡалаларҙа поликлиникалар етмәй. Был яңы биҫтәләргә лә ҡағыла. Бында төҙөүсе ойошмаларҙың да ғәйебе бар. Сөнки улар социаль юҫыҡтағы объекттар төҙөү буйынса бурыстарын үтәмәй, ә яуаплы хеҙмәттәр быға күҙ йомоп ҡарай. Артабан бындай күренеште ҡәтғи рәүештә туҡтатырға һүҙ бирәм, – тине Радий Хәбиров.\nУл Хөкүмәткә медицина ойошмалары биналарын төҙөү, капиталь ремонтлау, реконструкциялау һәм уларҙы заманса медицина ҡорамалдары менән йыһазландырыу буйынса республика программаһы әҙерләргә ҡушты.\n– Дөйөм алғанда, медицина темаһы минең өсөн һәр саҡ өҫтөнлөклө буласаҡ, – тине Башҡортостан етәксеһе. – Шул иҫәптән алкоголь һәм тәмәке ҡулланыуға ҡаршы көрәш тә.\nТимәк, көтөгөҙ – хәҙерге замандың ысын социаль афәтенә ҡаршы етди рәүештә һуғыш башланасаҡ. Урындағы етәкселәр имен булмаған ғаиләләрҙе лә гел тикшереп торорға тейеш. Бәлә сыҡҡанын көтмәҫкә!\nЛайыҡлы эш, лайыҡлы белем\n– Ҡайҙа ғына осрашмайым, республиканың һәр кешеһе тиерлек иң ҙур проблема тип эш юҡлығын, лайыҡлы хеҙмәт хаҡы булмауын атай. Күп ир-ат эш эҙләп ситкә китә. Айырыуса, сәләмәтлеген ҡаҡшатып, Себер яҡтарына. Етмәһә, ғаиләләр ҙә тарҡала. Ә беҙ хеҙмәткә яраҡлы кешеләребеҙҙе юғалтабыҙ. Минеңсә, был – республика өсөн иң төп хәүефтәрҙең береһе, – тине Радий Фәрит улы Мөрәжәғәтнамәһендә. – Яңы эш урындары булдырыу мөһим. Иң мөһиме – лайыҡлы хеҙмәт хаҡы менән. Муниципалитеттарға инвестициялар йәлеп итергә, яңы етештереү предприятиелары асырға кәрәк. Һәм, ҡасандыр кешеләргә эш биргән, ә хәҙер теге йәки был сәбәптәр менән банкрот хәленә ҡалған элекке предприятиеларҙы тергеҙеү мәсьәләһен ҡарарға.\n– Йәштәрҙең республиканан китеүе – айырым тема, – тине ул. – Мәктәп тамамлаған егет һәм ҡыҙҙар юғары белем алыу өсөн ситкә китә. Беҙҙең университеттар ҙа Рәсәй вуздары кимәлендә булырға тейеш. Республика һәр йүнәлеш буйынса булышлыҡ итергә әҙер. Был йәһәттән Хөкүмәткә киләһе йыл аҙағына тиклем Технополис – Республика фән һәм технологиялар йортон төҙөү эшен тамамларға ҡушам. Ә һәләтле йәштәргә, студент һәм аспиранттарға республика Башлығы стипендияһы күләмен ике тапҡырға күтәрәсәкбеҙ.\nТөҙөлөш буйынса күҙаллауҙар ҙур\n– Бөгөн өлөшләтә торлаҡ төҙөү программаһына ҡушылып, алданыусыларҙың һаны алты меңдән ашыу. Беҙ был мәсьәләне эҙмә-эҙлекле хәл итәсәкбеҙ. Быйыл бер нисә йорт файҙаланыуға тапшырыласаҡ. Башҡа проблемалы йорттарҙы төҙөп бөтөрөү юлдарын эҙләйәсәкбеҙ. Шулай уҡ беҙҙә төҙөлөшө оҙаҡҡа һуҙылған социаль объекттар ҙа бар.\nБыл йәһәттән Радий Хәбиров республиканың төҙөлөш һәм архитектура буйынса дәүләт комитетына, район һәм ҡалалар башлыҡтарына йыл аҙағына тиклем проблемалы объекттар исемлеген яңыртырға һәм һәр ҡайһыһы буйынса хәл итеү вариантын әҙерләргә ҡушты. Киләһе йылда Өфөнөң Дим районында мәктәп, баш ҡалала республика онкология диспансеры корпусы төҙөлөшө, тимер юл вокзалы реконструкцияһы, аэропортты модернизациялау тамамланырға тейеш. Бынан тыш, Ишембайҙа бала табыу йорто төҙөргә һәм Күмертауҙа стадионды яңыртырға кәрәк.\nҒаилә ишле лә, бәхетле лә, һау ҙа булһын өсөн…\nРеспублика етәксеһе белдереүенсә, беҙҙә Ғаилә йылы һәм “Балалыҡ ун йыллығы” сигендә күп кенә проект тормошҡа ашырыла. Барыһы ла ғаилә сәйәсәтен нығытыуға, әсәлек һәм балалыҡты һаҡлауға йүнәлтелгән.\n– Киләһе йылда 18 йәшкә тиклемге биш һәм унан да күберәк бала тәрбиәләүсе ғаиләләргә торлаҡ алыр өсөн тәғәйенләнгән сумманы ике тапҡырға – ярты миллиард һумғаса – арттырырға ниәтләйбеҙ, – тине Радий Хәбиров.\nЮл фажиғәләре етди сара күреүҙе талап итә\nРеспублика етәксеһе үҙ Мөрәжәғәтнамәһендә ҡурҡыныс һандарҙы миҫалға килтерҙе. Йыл башынан алып дүрт мең юл һәләкәтендә 500-ҙән ашыу кеше үлгән, биш меңдән ашыуы йәрәхәтләнгән. Был юҫыҡта етди саралар ҡабул итеү мөһим.\nРадий Хәбиров авариялар иң йыш булған юлдарҙа, хәрәкәт тығыҙ урындарҙа, кеше күп ерҙә даими дежурлыҡ ойошторорға ҡушты. Шулай уҡ видеокамералар һанын арттырыуҙың мөһимлеген дә белдерҙе. Йәнә шуныһы: авария юл шарттары насар булыу сәбәпле теркәлһә, был юл ҡайһы ойошма балансында, шул яуап тотасаҡ.\n– Транспорт һәм юл хужалығы буйынса БР дәүләт комитетына тиҙ арала иң тәү сиратта ремонт яһау өсөн ҡатмарлы, хәүефле юл участкалары исемлеген төҙөргә, – тип күрһәтмә бирҙе республика Башлығы.\nАуыл хужалығынан тыш булмай\n– Аграр сәнәғәт комплексы беҙҙең иҡтисадтың иң перспективалы үҫеш нөктәләренең береһе булырға һәләтле. Бер генә һанды миҫалға килтерәм: республиканың аҙыҡ-түлек баҙары күләме 350 миллиард һум самаһы. Ә беҙ әле 170 миллиард һум тирәһе генә продукция сығарабыҙ. Йәғни сығара алғандың ни бары яртыһын ғына. Унда ла – сеймал. Беҙҙең аграр сәнәғәттең төп бурысы – үҙебеҙҙә тәрән эшкәртеүҙе йәйелдереү, – Радий Хәбиров был эште беренсе торған мәсьәләләр иҫәбенә индерҙе.\n– Бәлки, ауыл кешеһен эшле итеүселәрҙе, ауыл иҡтисадын үҫтереүселәрҙе тарҡатыуҙы туҡтатырғалыр, ә? Фермер хужалығын аяҡҡа баҫтырыуға күпме көс һалынғанын күҙ алдына килтерегеҙ әле. Ауылда эшләрлек кадрҙарҙы әҙерләү мәсьәләһе лә бар. Тәүҙә аграр колледждарҙың бер нисәүһендә малсылыҡ фермалары, тәжрибә баҫыуҙары булдырырға, уларҙы йыһазландырырға кәрәк. Ғөмүмән, ауылдарыбыҙҙың киләсәген хәстәрләүҙе шәхси бурысым итеп тоям. Сөнки мин ауылда тыуҙым, – тине Радий Хәбиров.\nЕтәксе ауылдың милли йолаларыбыҙҙы ла, ғаилә ҡиммәттәрен дә һаҡлаусы, быуындар бәйләнешен тәьмин итеүсе булыуын яҡшы белә. Властың ауылға йөҙ менән бороласағына ышанырға ғына ҡала.\n– Һүҙ һуңында шуны әйтер инем: әйҙәгеҙ, үҙебеҙҙе провинциалдар итеп тоймайыҡ. Беҙҙең ғорурланырлығыбыҙ бар. Күршеләребеҙ һәм дуҫтарыбыҙ дөрөҫ әйтә: “Без булдырабыз!” Ә мин йыйылыусыларға: “Беҙ яҡшыраҡ булдырабыҙ!” – тиер инем. Әгәр беҙҙе үтеп китеүсе төбәктәрҙе ҡабаттан уҙырға теләһәк, беҙҙең башҡа сара юҡ. Шунда инде яңынан алғы сафтарға сығыр инек. Әйткәндәй, был беҙҙең яңы девиз булһын әйҙә.\nМин кешеләрҙе ҙур һүҙҙәр, тормошҡа ашмаҫлыҡ вәғәҙәләр менән алдарға теләмәйем. Командам тураһында: “Был кешеләр әйткәнен эшләне”, – тиһәләр, юҡҡа йәшәмәнем тип иҫәпләр инем. Әйҙәгеҙ, бөгөн үк иҫкелек, алама менән хушлашайыҡ та, тормошобоҙҙо яҡшыртыусы аҙымдар яһайыҡ. Был – минең стратегиям. Алға, Башҡортостан! – тип тамамланы Мөрәжәғәтнамәһен Радий Фәрит улы.\nҮҙ күҙҙәре менән күргән проблемалар хаҡында һөйләне\nМортаза РӘХИМОВ, Башҡортостандың беренсе Президенты:\n– Радий Хәбиров Мөрәжәғәтнамәһендә эш сәфәре менән йөрөгән саҡта үҙ күҙҙәре менән күргән аныҡ проблемалар тураһында һөйләне. Ике айҙа ул республиканың байтаҡ төбәгендә булды, халыҡтың нисек йәшәүен күрҙе. Үкенескә күрә, һуңғы йылдарҙа Башҡортостанда ғәмәлдә булған һәм эшләгән идара системаһы емерелде. Әгәр ҙә элек шул уҡ Баймаҡта йә Әбйәлилдә һәм Хәйбуллала халыҡ баҫыуҙа, фермаларҙа эшләһә, хәҙер башҡа яҡтарға эш эҙләп китергә мәжбүр.\nМин республика етәксеһенең Мөрәжәғәтнамәһен ыңғай баһалайым. Радий Фәрит улы республикалағы проблемалар хаҡында һөйләп, башҡарма власть алдына аныҡ бурыстар ҡуйҙы. Башҡортостан үҙенең юғалтылған позицияһын кире ҡайтарырға тейеш.\nБилдәләнгән бер генә бурыс та иғтибарһыҙ ҡалмаясаҡ\nКонстантин ТОЛКАЧЕВ, БР Дәүләт Йыйылышы – Ҡоролтай Рәйесе:\n– Башҡортостан Башлығы вазифаһын ваҡытлыса башҡарыусы Радий Хәбировтың Мөрәжәғәтнамәһе яңыса форматта яңғыраны. Йөкмәткеһе яғынан аңлайышлы, аныҡ һәм тулы. Республика етәксеһе белем биреү, һаулыҡ һаҡлау, ауыл хужалығы, йәштәр сәйәсәте тармағындағы ҡануниәтте камиллаштырыу кәрәклеге тураһындағы мәсьәләне күтәрҙе. Төбәктең милли проекттарҙа ҡатнашыуы, инвесторҙарҙы һәм федераль аҡсаны йәлеп итеүҙең мөһимлеге билдәләнде. Мөрәжәғәтнамә иң тәү сиратта Дәүләт Йыйылышы – Ҡоролтай депутаттарына йүнәлтелде. Беҙ төп бурыстар буйынса эш башланыҡ та инде. Радий Фәрит улының бер генә фекере лә, тәҡдиме лә ғәмәлгә ашырылмайынса ҡалмаясаҡ.\nЗалда Башҡортостандың төрлө төбәгенән килеүсе эшсәндәрҙең булыуы ла урынлы ине. Был беҙҙең республиканың иң төп байлығы кешеләр икәнен күрһәтә.\nЙәштәр – республиканың киләсәге\nЭлина ХИСАМОВА, “Өфө” футбол клубының пиар-менеджеры:\n– Миңә, йәш кеше булараҡ, Радий Фәрит улының йәштәргә ҙур иғтибар бүлеүен, уларҙың проблемаларын күрһәтеүен ишетеү оҡшаны. Әгәр ҙә мәктәп тамамлаусыларҙың 25 проценты ситтәге юғары уҡыу йорттарына белем алырға китә икән, был – ҙур күрһәткес. Үкенескә күрә, күбеһе республикаға кире ҡайтмай. Тимәк, беҙ йәш, энергиялы, һөҙөмтәле белгестәрҙе юғалтабыҙ. Бөгөн йәштәрҙе илһөйәрлек, кесе Ватанға һөйөү һүҙҙәре менән генә республикаға бәйләүе ҡыйын. Уларға лайыҡлы хеҙмәт хаҡы менән тотороҡло, ҡыҙыҡлы эш кәрәк. Ә Мөрәжәғәтнамәлә йәштәрҙе республикаға ҡайтарыуға бәйле аныҡ бурыстар ҡуйылды. Миңә шулай уҡ вуз-ара кампус төҙөү идеяһы оҡшаны.\n(Фекерҙәр “Башинформ” агентлығынан алынды).


«Рәсәй Мәҙәниәт Башҡортостан» телеканалы үҙ проектын ҙур экрандарға сығара // Мәҙәниәт | новости башинформ.рф\n«Рәсәй Мәҙәниәт Башҡортостан» телеканалы үҙ проектын ҙур экрандарға сығара\n13:41, 11 августа 2016 Мәҙәниәт\nФото: «Башҡортостан» ДТРК-һы\nӨФӨ, 2016 йыл, 11 август. /«Башинформ» мәғлүмәт агентлығы, Әлим Фәйезов/.\nРеспублика телевидениеһы тарихында тәүге тапҡыр «Рәсәй Мәҙәниәт Башҡортостан» телеканалы үҙ проектын ҙур экрандарға сығара. «Минең планетам — халыҡ планетаһы» Бөтә Рәсәй документаль кино фестивале «Мәҙәни миҙгел. Башҡортостан буйлап сәйәхәт» проекты менән асыла.\nФестиваль 11-14 августа «Родина» кинотеатрында ойошторола. Тамашасыларға проекттың бер юлы дүрт серияһы тәҡдим ителә: «Шүлгәнташ», «Көньяҡ Уралдың тау сәнәғәте үткәне», «Ирәмәл тауы» һәм «Яҡтыкүл. Әбйәлил районы». Фестиваль Мәскәүҙә, Санкт-Петербургта, Новосибирскиҙа һәм Өфөлә уҙа.\n«Мәҙәни миҙгел. Башҡортостан буйлап сәйәхәт» телеочерктар серияһы тамашасыларҙы төбәктең үҙенсәлекле матурлығы менән таныштыра. Быны төшөрөү өсөн ижади төркөм яңы техник мөмкинлектәрҙе файҙаланған.\n«Был — беҙҙең өсөн бик тулҡынландырғыс мәл, сөнки телерадиокомпаниябыҙҙың ижади емеше беренсе тапҡыр ҙур экрандарға сығарыла. Беҙ документаль кино форматында тәүге аҙым яһайбыҙ. Артабан ҡайһы йүнәлештә эшләргә кәрәклеген белеү өсөн тамашасыларҙың һәм профессионалдарҙың фекерен ишетке килә», — тип һөйләне проекттың авторы һәм алып барыусыһы Айгөл Кантюкова.\nПроект өҫтөндә ҙур команда: автор һәм алып барыусы Айгөл Кантюкова, телеоператорҙар Олег Меньков һәм Андрей Шуняев, режиссер Эльвира Ким, тауыш режиссеры Миләүшә Ярышева, әҙәби мөхәррир Светлана Шипунова, водитель Ришат Зиннәтуллин эшләй.\nТеги: телевидение,документаль кино